Caritonyo ambo sadang makan jo kawan ambo. Tampek makan nyo tu ancak, lampu tarang, ado kolam di muko restoran ko, ado juo pohon-pohon, tampek makannyo modern klasik. Pokoknyo ancaklah restorannyo tu, tapi ketakjuban ambo ko tailang se. Katiko ambo duduak nio makan, babunyi lah sesuatu nan saharusnyo indak kalua. Ambo takantuik katiko makan di restoran, malu bana rasonyo. Dari takjub mancaliak tampek makan ko sampai ka malu bana sampai pulang dari restoran ko kareno takantuik di depan urang rami. Apolai ambo malu jo ka kawan ambo, soalnyo kawan ambo nan ciek ko sabananyo indak talalu dakek. Ambo yakin kawan ambo ko pasti malu juo.


Maya pai ka rumah sakik untuak manjanguak kawannyo yang sedang sakik dan dirawaik ka rumah sakik. Pai ka tampek dima-dima se pasti raso nio buang aia si maya ko. Wajarlah sabananyo nan indak wajar ko kareno maya salah masuak toilet, tibonyo inyo masuak ka toilet khusus urang rumah sakik. Pas inyo masuak urang didalam tu bantuak mancaliak aneh ka maya, awalnyo inyo bingung tapi pas inyo sadar kalau itu khusus urang rumah sakik. Sabana malu inyo, kareno urang tu tau ambo urang lua. Langsuang ambo maambiak langkah maminta maaf, patamo ambo batanyo dulu, kaduo maminta maaf, katigo manjalehan alasan siap tu maminta panunjuak arah ka toilet umum


Akhir-akhir ko banyak bana bencana alam nan tajadi di Indonesia. Mulai dari bencana banjir, angin puting beliung, sampai nan terakhir adolah bencana longsor. Dari banyaknyo bencana alam nan tajadi di Indonesia, ndak lapeh dari peran awak sabagai khlifah di muko bumi. Harusnyo awak bisa mamaliharo bumi ko. Jan malah marusak apo nan ado di bumi. Tarutamo bagi urang-urang nan bakuaso, nan dengan salamaknyo manabang pohon kian kamari untuak kepentingan pribadi. Padohal nyo tau surang apo dampak dari perbuatannyo tu. Oleh karano itu, ambo harap bagi nan tau ilmu jan hanyo sekedar tau ilmu. Terapkan lah dalam kehidupan kalian. Jan sampai untuak kepentingan kalian mangorbankan sesuatu nan bisa marugikan urang lain bahkan mahambek kelestarian alam.


Malam itu, Andri mandapekan tugas kuliah yaitu manggambar desain rumah. Dan dimalam itu, Andri langsuang mambueknyo di kost. Andri mambuek tugasnyo surang dikamar karano mamarlukan konsentrasi. Satalah desainnyo alah jadi satangah, Andri mamutuihan untuak lalok karano alah talalu malam. 3 hari kamudian, Andri manunjuakkan hasil desainnyo kapado dosennyo. Namun, indak disangko dosen tasabuik mangecekan kalau desain rumah nan Andri buek mirip bana nan dibuek samo salah satu kawan sakelas Andri. Mandanga itu Andri langsuang mancari urang nan mampunyoi desain samo jo inyo. Katiko alah basuo Andri mananyoan dari ma inyo mandapekan ide untuak desain iko. Mancalial urang tu indak dapek manjawek langsuang sajo Andri manuduh kalau kawannyo alah maambiak desainnyo dan maagiahannyo talabiah dahulu ka dosen


Jan suko bana maambiak-ambiak muko ka urang gaek. Kan awak alah babagi tugas. Jadi karajoan se tugas masiang-masiang. Apolai nan buek sakik ati nyo sok-sok mangarajoan karajo ambo katiko ado urang gaek se pulang dari kampuang. Padohal biasonyo jan kan mangarajoan karajo urang lain nan manjadi karajonyo se ndak di kararajoan. Ambo yakin nyo melakukan ko supayo tacaliak rajin dek urang gaek. Beko ambo kecek an nan sabananyo baru tau raso. Tapi dek ambo ndak nio dianggap kucai ambo palapeh se lai. Bia an se lah nyo maambiak muko. Kok taambiak muko baruak ndak salah ambo lai. Paliang ambo galak se.


Mira maraso dirinyo kini ndak ado guno lai, alah maleh jo hiduik. Kapatang alah sah amak jo apak nyo bapisah, bapisah untuak indak basamo-samo didalam rumah nan samo. Amak jo apak nan inyo sayangi indak bisa maagiah kasih sayang sacaro basamo dirumah ko lai. Sadiah ban hati mira bantuak indak ado guno, mira marask indak badayo, hati nyo kini kalau bisa dicaliak an bantuak tameng nan banyak di hujami jo panah dan benda kareh. Salalu ditikam, salalu ditokok jo perasaan sadiah jo perasaan nan indak bisa dijalehan. Karena rasonyo di hati mira yang sadiah kini indak pernah inyo bayangkan sabalumnyo.


Kalau ado yang punyo raso jijik bakalabihan ka cirik binatang, aden punyo saran untuak solusi raso jijik yang dipunyo. Patamo, bayangkan kalau cirik binatang tu indak kotor dan bau. Kaduo, kalau nio mambarasihan cirik binatang, tutuik hiduang rapek-rapek supayo baunyo ndak sampai ka hiduang, yang mambuek wak tacokak. Katigo, suruah adiak atau kakak wak nan mambarasihan cirik binatang tu, atau bayia urang untuak mambarasihanyo. Saran ka ampek, injan dakek-dakek samo binatang yang bapotensi maleakan cirik tiok sabanta, contohnyo ayam dan itiak. Saran kalimo, tingga di kota-kota gadang yang awak dapek bapotensi ndak basuo jo banyak binatang, kecuali awak pai ka kebun binatang. Dan saran tarakhir, injan paliharo binatang kalau awak panjijik.


Banyak urang nan akhirnyo manyasa karano ndak manjago kesehatan mereka dari dulu. Dari ketek suko makan-makanan nan manganduang micin, pewarna, minuman kemasan, dan lain-lain nan ndak sehat untuak tubuah mereka. Mako ka gadang kini lah baru manyadari basonyo kesehatan tu di jago ndak hanyo katiko alah sakik tapi dari jauh-jauah hari. Mako dari itu, marilah awak basamo-samo manjalankan hidup sehat mulai dari kini. Alangkah labiah rancaknyo jiko bisa maajak anak-anak awak untuak bisa hiduik sehat sadini mungkin sahinggo sang buah hati bisa dijauhan dari macam-macam panyakik. Jan sampai hal nan samo jo awak tajadi kapado anak-anak nan sangaik awak sayangi dan cintai.


Dihari ulang tahun Nadia yang ke 20 tahun, Inyo diaagiah hadiah samo kawannyo. Hadiah tasabuik babantuak kotak nan baukuran 30 cm dan lebar 15 cm. Nadia indak bisa manebak apo nan ado dalam kotak tasabuik. Kado nan dialasi samo karateh bawarna biru tasabuik dibuka. Tapi, katiko mambuka aleh karateh partamo Nadia indak mancaliak ado hadiah nan ado didalamnyo. Hadiah tasabuik tarnyato masih ado kotak nan dibungkuih mamakai koran. Dibukalah kotak nan kaduo, tapi kironyo masih ado kotak lain na labiah ketek didalamnyo. Nadia pun mambuka kotak lapihan yang katigo dan masih alum manamukan hadiahnyo. Nadia pun malanjuikan kakotak salanjuiknyo dan untungnyo iko adolah kotak tarakhir. Dan disitu nampaklah ado buku nan basampul putih dengan tulisan nan Nadia kenal. Tarnyato kawannyo maagiahan buku komik nan pernah Nadia nio tapi sampai kini alum dibali.


Kagirangan katiko manarimo hadiah undian adolah hal biaso dirasoan untuak sasaurang nan mandapekan sasuatu dengan caro hanyo manguji keberuntungan. Dalam industri perbankkan, nasabah nan dijanjian hadiah tatantu jiko saldo mancapai nominal tatantu akan mandapek tiket undian atau hadiah. Maadoan undian berbeda dengan maagiah hadiah atas pencapaian tatantu. Mandapekan hadiah adolah katiko alah mancapai target mako akan diagiah sabuah apresiasi dan penghargaan nan barupo hadiah. Tapi beda halnyo dengan undian nan diparoleh samo kupon. Nah, hal iko pun dapek tabagi manjadi duo. Partamo malalui sebuah usaha untuak mandapekannyo dan kaduo yaitu bukan dari usaha apapun untuak mandapekannyo. Undian nan didapekan dari suatu syarat atau usaha tatantu buliah dilakukan karano ado syarat-syarat nan haruih dipanuhi dan mamiliki tujuan untuak mamparoleh hadiah dari hasil karajo atau usahonyo.


Di Indonesia alah banyak tampek-tampek umum nan manerapkan budaya antri. Salah satunyo adolah di bioskop XXI. Bagi kalian nan alun pernah ka WC bioskop XXI ko ado tips dari ambo supayo kalian ndak ngango katiko maantri di WC bioskop XXI. Mungkin di WC umum nan pernah kalian kunjuangi antrian berdasarkan pintu nan ma nan awak tungguan, sahinggo kok ado 8 pintu mako barih antriannyo pun ado 8 antrian. Babeda jo nan di bioskop ko. Jadi awak maantri cuma ciek barisan dari muko ka balakang. Katiko ado urang nan dalam WC kalua urang nan barado di barih partamo buliah masuak. Mode itu sataruihnyo.


Ambo termasuk urang yang suko bana mandanga an lagu pakai headset apolai kalau lagi jalan ditampek rami tapi awak maleh mandanga suaro urang. Jadi ambo nio menikmati waktu ambo surang dengan jalan sore sambia duduak-duduak di bangku taman, tapi pas ambo cari di tas headset ambo tu ndak ado lai. Ambo telponlah adiak ambo keceknyo ado di kamar soalnyo malam tadi inyo pakai sabanta tapi indak ngecek dulu jo ambo. Akhirnyo jadi ambo menikmati lagu sambia jalan sore di taman, sanang bana ambo lamak se rasonyo pakai headset pas lagi lari atau jalan santai. Cubolah kalian rasoan sensasi nyo yang nio mandanga lagu pakai se headset dengan menikmati pemandangan sore.


Sakolah ambo saminggu ko dalam keadaan berduka. Penyebabnyo adolah salah seorang dari kawan kami baru bana maningga karano dibegal sekaligus dibunuah dek urang-urang nan ndak batangguang jawab. Ambo pribadi sangat babela sungkawa kapado keluarga korban karano dalam kejadian tu ambo ado di lokasi tapi ambo samo sakali ndak bisa manolong. Bukannyo ambo jaek, tapi ambo pun kanai todong dek sanjato urang nan ndak punyo hati tu. Bedanyo waktu itu ambo ndak malawan karano ambo alah mancaliak di mato kapalo ambo pas kawan ambo malawan langsuang nyo layangan se pisau ka lihia kawan ambo ko. Mako dari itu, kalau ndak ado kepentingan nan mandasak, ndak usah lah kalua malam. Nagari wak ko sadang ndak aman bana. Kalau pun tapaso harus kalua sabisa mungkin jan pakai honda. Mohon bana ambo.


Tumbuah dalam keluarga nan urang gaeknyo bapisah atau bacarai acok mambuek urang-urang mangalami parubahan, gangguan,atau masalah perilaku. Paralu dipahami bahwa kelaurga tu tabgi duo, ado keluarga nan utuh dan ado nan ndak utuh (broken). Keluarga ndak utuh yu bisa jadi karno urang gaek nyo bacarai, atau keluarga nan ndak bisa mamanuahi kabutuahan fisik, ekonomi, psikologi, dan sosial. Urang nan keluarga nyo ndak utuh cenderung tatutuik, ndak mudah picayo jo urang lain, mudah cameh, manyalahan diri surang, ndak stabil sacato emosi, murung dan sadiah nan bakapanjangan. Urang-urng nan tumbuah dalam keluarga nan ndak harmonis banyak mangalami gejolak emosi dek peran fungsional keluarga ndak optimal.


Di sakolah ambo terkenal sabagai anak nan suko mancacek kawan nan basilemak peak katiko pai sakolah. Sabananyo ambo mancacek tu ndak serisu-serius bana, bahkan kadang sambia bagarah karano ambo emang pagarah dari sinannyo, tapi banyak juo nan ma anggap serius. Suatu katiko, di saat ambo sadang sambayang bajamaah di masajik sakolah, pas sadang sujuik tibo-tibo babunyi 'rak' di sarawa ambo. Ambo lah raso pasti saat itu sarawa balakang ambo cabiak. Ruponyo pas lah salasai salam dan ambo cek ternyato dugaan ambo batuah. Sarawa balakang ambo cabiak sahinggo lah malu se ambo dibueknyo. Akhirnyo saharian tu ambo harus maminjam jaket kawan abo untuak malampok an sarawa ambo nan cabiak.


Dulu ambo tamasuak urang nan paliang panakuik di sakolah. Apo se nan dilakukan dek kawan ambo ka diri ambo ndak pernah bisa ambo baleh. Mulai dari nan suko mambuli, maancam, dan memperlakukan ambo sarupo sarok alah pernah ambo rasokan. Pokoknyo ambo selalu takuik dan cameh di saat ado urang nan mainjak-injak harga diri ambo. Tapi kini sadonyo alah berubah. Ambo alah ndak panakuik saroman dulu. Samanjak ambo alah pandai basilek ndak pernah ambo bia kan urang maancam-ancam bahkan mainjak-injak harago diri ambo. Tapi nan herannyo adolah, katiko kini ambo tanyo bana salero urang-urang nan acok maancam ambo dulu, ndak ado ciek pun dari mereka nan bagak malawan ambo. Dari peristiwa ko ambo bisa maambiak kesimpulan, ternyato urang nan suko maancam tu biasonyo ndak labiah dari seorang panakuik. Gertaknyo se nan gadang. Kok di adu bana ndak lo talok urang-urang tu do.


Hantu adolah makhluk nan hiduik badampiangan jo manusia. Hal iko mamungkinkan kito suatu waktu dapek mancaliak mereka. Kalau kito mancaliak hantu, kito ndak parlu takuik. Kito hanyo parlu malakukan hal-hal nan lah dianjurkan dek agamo islam. Partamo, kito harus mamintak parlinduangan kapado Allah SWT. Mamintak parlinduangan kapado Allah dapek dilakukan dengan badoa. Kaduo, kito dianjurkan untuak mambaco ayat kursi. Di dalam islam, ayat kursi memang dipicayoi dapek malinduangi kito dari gangguan makhluk haluih. Katigo, kito indak buliah terlalu takuik, tapi kito pun indak buliah terlalu barani. Raso takuik nan balabiahan mambuek hantu manjadi sanang manggaduah kito, sadangkan raso barani nan balabiah dapek mambuek seseorang maraso sombong. Nan terakhir, kito harus salalu yakin kalau manusia labiah baiak dari hantu. Hal iko mambuek kito manjadi labiah barani sahinggo raso takuik dalam diri kito akan mahilang.


Satiok urang yang kanai ancam pasti takuik untuak mangecek an kabenaran. Katiko ancaman itu tajadi raso awak se yang akan kanai dari urang yang mangancam tu. Seperti carito samsudin yang diancam kareno indak nio ikuik ka pakumpulan urang-urang yang bajudi dan mabuak-mabuak an. Samsudin ko lalaki yang culun di desa inyo, inyo surang yang manjadi anak elok. Urang yang sapantaran jo inyo nio manggaduah iman samsudin, jo caro mangancam samsudin. Samsudin ko panakuik jo jadi inyo ikuik ka tampek urang-urang, bantuak ruangan yang inyo masuak i tu baun bana jo alkohol, karate remi baserak an se, urang-urang dalam situ bantuak urang sakau sado e, ado yang teler ado juo yang malakuan hal-hal aneh. Untuang se katiko urang yang mangancam samsudin ko lengah, samsudin lari capek kalua dan malaporkannyo ka pihak berwajib.


Maso-maso sakolah adolah maso-maso paliang indah manuruik sabagian urang. Maso-maso sakolah tu dimano maso tu bamain jo kawan, galak-galak samo-samo, mangarajoan hal yang kadang indak elok samo-samo dan sabagainyo. Tapi kadang ado siswa yang kadapekan mambully kawannyo. Urang yang mambully kadang indak maraso inyo mambully, inyo pikia tindakan inyo tu hanyo garah-garah samato. Tapi bagi yang inyo bully atau maraso tabully itu tu hal yang padiah. Misalnyo inyo malu di kelas garah-garah tampek duduaknyo di agiah lem, jadi pas inyo nio tagak, rok atau sarawanyo tingga. Hal tasabuik sangaik indak elok dan paralu parhatian urang tuo jo guru, apalagi pas maso-maso puber-pubernyo.


Lisa saat itu mangendarai kendaraannyo jo cukup kencang sahinggo inyo indak manyadari bahwa rem motornyo saat iko blong. Dan katiko tibo-tibo ado kendaraan lain nan barado di depan Lisa,  mambueknyo haruih tibo-tibo manghentikan motornyo atau kecelakaan bisa tajadi. Namun karano terkejut Lisa indak sempat manurunkan gas motornyo dan hanyo manekan rem. Katiko manekan rem sambil barteriak untuak awas Lisa sangek ketakutan karano inyo bisa sajo mancelakai urang. Kecapekan motor nan indak dikuranginyo mambuek motor itu manobrak cukup keras kendaraan nan barado di depannyo. Hal itu tajadi karano kepanikan nan bisa alami serta rem saat itu tibo-tibo indak bisa barfungsi sahinggo bisa manobrak  dan manyebabkan kecelakaan di jalan itu.


Jiko kalian maraso damam pangguang, lakukanlah babarapo hal nan bisa mambuek kalian tanang. Ado babarapo hal nan bisa mambuek kalian tanang. Di lansir dari laman aswata.co.id, saindaknyo ado 5 hal nan bisa mambuek pikiran kito tanang. Partamo adolah bapikiran positif. Saat kito mangalami damam pangguang, cubolah untuak bapikia manganoi hal-hal elok nan bisa kito dapekkan jikok kito barhasil malakukan hal nan mambuek kito damam pangguang. Kaduo, cubolah untuak badoa dan minta kapado Tuhan untuak mamudahkan hal nan akan kito lakukan. Salanjuiknyo, cubolah tanangkan pikiran di tampek nan indak terlalu banyak urang. Contoh tampek nan bisa kito pakai untuak mananangkan diri adolah toilet. Kamudian untuak mangatasi damam pangguang bisa juo dengan mangaluakan unek-unek. Caronyo adolah dengan mahariak sakareh mungkin. Terakhir, kalau kito mangalami damam pangguang, kito bisa mancubo teknik parnapasan untuak mananangkan diri.


Kalau urang manjua makanan, dan di dalam makanan nyo tu ado rambuik, mako makanan tu ndak layak untuak di makan bagi urang nan panjajok mode ambo. Masak iyo rambuik nyo se ndak bisa nyo abehan. Apo lai nan lain. Mako dari itu, untuak mambuek urang nan panjajok mode ambo ko sanang, bagi kalian pengusaha-pengusaha kuliner tolonglah di buek an standar penyajian makanan supayo makanan tu ndak tacemari jo hal saketek apopun tamasuak rambuik. Misalkan pakai ikek kapalo atau sejenisnyo. Kan banyak restoran-restoran cepat saji nan alah mamakai ikek kapalo tu saroman McD, Yoshinoya, KFC, dan lain-lain. Adaptasi se dari sinan.


Jan takajuik, RI manamukan harto karun barupo potensi cadangan ameh 2 Miliar ton ameh. Ambo yo ndak tabayang sabanyak apo 2 Miliar ton ameh tu. Badan Geologi Kementerian Energi dan sumber Daya Mineral (ESDM) manyampaikan basonyo adonyo tamuan sumber daya mineral barupo ameh dan tembaga sagadang 2 miliar ton di tambang Onto, Kecamatan Hu'u, Kabupaten Dompu, NTB. Tantu berita ko manjadi kabar nan sangat mambuek Indonesia takajuik dan sekaligus sanang. Koordinator Mineral Pusat Sumber Daya Mineral Batu Bara dan Panas Bumi Badang Geologi Kementerian ESDM, Moehammad Awaludin mangatokan basonyo perusahaan masih maadokan eksplorasi di daerah tasabuik. Terutamo untuak mamastikan paningkek an kualitas sumber daya nyo.


Ambo pernah tinggal surang se wakatu di Sakolah Dasar. Apak ambo ko alun manjapuik sampai hari lah sore, kawan-kawan na lain alah dijapuik sadonyo. Takuiklah ambo ko surang, mano ambo ingek bana ado babarapo urang yang maajak untuak pulang basamo. Cuman ambo ingek bana takuik se kalau ado urang jahek yang malarian ambo. Kareno dulu alah tatanam se rasonyo dek amak ambo kalau jan barado ditampek langang dan indak ado urang. Kecek amak ambo juo dulu tu, kalau surang-surang se beko diambiak dek urang. Manuruik ambo kini kareno ambo alah gadang dan mangarati. Urang tuo indak saharusnyo mangecek mode tu, walaupun sabananyo kareno nio awak bahati-hati, tapi mambuek awak manjadi panakuik. Sampai kini pun ambo takuik kalau surang se.


Urang nan suko mancacek dan manghino fisik sabana nyo harus sadar dan diberangan. Supayo inyo indak mangecek lai, ajaan ka urang tu muncuang awak ko harimau awak. Jan jadikan apo nan awak kecek an manjadi sanjato makan tuan bagi awak. Banyak juo biasonyo urang nan mancacek fisik urang ko malah labiah buruak dari urang yang dikecek an. Kawan ambo inyo pernah berang di hino jo mantan pacar yang manjadi pacarnyo kini, padohal kawan ambo ko labiah ancak lai. Ambo berang lo lah kawan ambo dikecek an mode tu, manuruik ambo sadoalah nan dibumi ko tamasuak manusia diciptaan karena Allah jadi, kalau awak manghino fisik urang lain samo se manghino ciptaan tuhan.


Manuruik pandapek ambo, pas awak basuo jo kawan lamo tu jan sok-sok langsuang mamanggia namo nyo. Apo lai kok urang tu pernah dakek jo awak. Pikian bana namonyo sia sabalaum ka basorak. Beko mode ambo lo nan salah mamanggia namo kawan lamo. Lah malu se ambo rasonyo. Nampak bana awak lupo jo inyo. Padohal sabana nyo awak ndak lupo tapi dek tagageh se manyapo jadi salah namonyo katiko wak panggia. Akhirnyo nyo urang tu nyo sabuik awak sombong. Ditambah lo nyo masih ingek jo namo awak. Kan ndak lamak jadi nyo awak jo urang tu. Raso basalah lai lo dek nyo.


Kalian pernah ndak sih mangalami sesuatu nan indak tadugo tibo-tibo se tajadi sacaro capek tanpa ado rasonyo. Jadi ambo ko malu bana tibo-tibo calano nan baru dibali cabiak di depan kawan-kawan ambo. Padohal wakatu itu urang sedang rami. Calano nan ambo pakai ko baru dibali padohal. Memang indak batua di ambo se rasonyo, kareno indak duduak batanang. Calano nan baru dibali padohal ancak, modelnyo kekinian, agak mangarucuik saketek dibagian bawah, bahannyo indak taba bana, warnonyo biru, bahannyo dingin jadi pas dipakai lamak se rasonyo. Saking dek nyamannyo indak taraso se tacabiak calano tu didepan kawan-kawan ambo, malu bana pas tadanga bunyi cabiak tu.


Sabagai makhluk ciptaan Allah tantu awak haruslah baiman. Jadi jan takuik ka sesuatu hal yang malabiahi takuik awak ka Allah SWT. Bak itu juo katiko awak mancaliak hantu pastilah rasonyo jantuang nio ka tangga. Takuik bana dan takajuik mancaliak bantuak dari hantu atau makhlun haluih tu. Katiko awak mancaliak hantu biasonyo raso takuik awak samakin manjadi-jadi. Ado langkah yang harus awak lakuan katiko mancaliak hantu. Patamo mamohon palindungan Allah SWT, kaduo mambaco ayaik kursi, katigo jan talalu takuik dan jan talalu barani juo, siap tu salalu yakin kalau manusio labiah elok daripado hantu dan indak ado nan harus awak takuik an sacaro balabiah.


Ambo takajuik bana katiko manamukan kotak bantuak harta karun yang ado di film-film. Pas ambo caliak isinyo adolah barang-barang nan ambo suko. Bapikia lah ambo, indak mungkin kalau harta karun ko peninggalan jaman dulu karena bantuak barang nyo se kekinian. Pas ambo talusuri baliak, tanyato harta karun itu adolah bantuak teka-teki yang dibuek jo pacar ambo. Isinyo pun mambuek ambo sanang, misi harta karun nyo barhasil mambuek ambo takajuik. Patamo inyo malatak an barang tu ditampek yang bisa ambo caliak tapi masih agak tasuruak, buek tando-tando supayo ambo bisa sampai ka tampe harta karun dilatak an, menyemprotkan parfum wangi pacar ambo dan latak an barang sasuai jo keinginan ambo. Itu langkah yang dikecek an pacar ambo katiko ambo mananyoan dek penasaran kok bisa inyo bapikia mambuek teka-teki ko.


Bagi sabagian urang, mandapekan jatah libur atau cuti adolah hal nan baharago. Dek itu haruslah dimanfaaikan supayo liburannyo bisa manjadi pengalaman nan manyanangkan dalam hiduik. Salah ciek rekomendasi liburan nan lasuah adolah trekking atau bajalan manyusuri alam. Walaupun mungkin indak sadoalah anggota keluarga sanak bisa ikuik, tapi trekking bisa manjadi salah satu pilihan sanak nan nio maabihan waktu liburan. Sanak bisa mamiliah jalur nan manantang, misalnyo ka sungai atau manyusuri jalan babatu nan punyo jarak tampuah nan bisa disesuaian jo kemampuan. Namun  jikok mambaok anak-anak sanak bisa mamiliah jalur nan labiah ringan, misalnyo manyusuri jalan satapak atau malewati pamatang sawah nan jarak tampuahnyo indak jauah bana. Liburan ka alam indak hanyo elok untuak sanak nan liburan, tapi bisa pulo jadi caro pambalajaran nan manyanangkan untuak anak supayo labiah kenal jo alam.


Malam kapatang Mayang jo kawan-kawannyo pai ka sabuah cafe dakek kosan. Indak lamo pas mayang jo kawannyo duduak manikmati lagu. Datanglah pangunjuang lain, kan nampak bana tu kalau ado yang masuak. Pas dicaliak ondeh malu bana rasonyo si mayang kareno pakaian nan inyo pakai samo jo urang nan baru masuak tu. Kawan-kawan mayang alah tagalak se jo kawan urang nan baru masuak tu alah tagalak juo. Bara ka malunyo si mayang dek ulah kawannyo tu. Cubo kalau anok-anok se, iko alah katauan lo tu pakai baju samo. Walaupun jo urang asiang tapi malu se rasonyo, tacigok pakai baju nan samo.


Kalian pernah ndak si di suruah maju ka muko dek guru kalian. Siap tu pas di muko kawan-kawan tu kalian di galak dek urang tu. Iko pangalaman ambo bana, jujua pado saaik di galak an tu sabana malu ambo dek nyo. Baa ka indak, kan sadang palajaran bahaso inggris. Guru bahaso inggris tu manyuruah ambo untuak mambaco artikel bahaso inggris di muko kawan-kawan. Pas ambo mambaco tu digalak an dek sadoalah urang di lokal tu. Sabana malu ambo dek nyo, padohal ambo nio juo picayo diri mangecek dengan memakai bahaso inggris. Perlakuan kawan ambo ko manuruik ambo indak ancak untuak ditiru, kareno apo nan mereka lakuan mambuek urang mode ambo jadi indak picayo diri untuak mangecek pakai bahaso inggris. Buktinyo banyak anak nan indak bisa bahaso inggris kareno kalau mangecek inyo pakai bahaso inggris langsuang di galak an se dek urang sakitarnyo.


Salamo den kuliah di Padang aden kos di salah ciek kos nan dakek samo kampus den. Kosan ko Nampak samo jo kosan nan lain. Biaso sajo, tampilannyo barasiah dan indak ado Nampak horror, kacuali batang gadang nan ado di sabalah kos. Awal awalnyo den biaso sajo, malah taraso lamak, dingin dan sajuak. Tap ado ciek hari, wakatu itu manggorik dan den samo kawan den baru baliak dari lua. Aden masuak ka kamar takah biaso. Lampu lua alah di iduikan, dan den langsuang rabahan di kasua tanpa maiduikan lampu. Jadi aden sadang lamak main hp, tibo-tibo den mancaliak bayangan malinteh di ateh kapalo den. Aden kiro kawan den, tu den panggia lah. Katiko den panggia kironyo kawan den ko di kamarnyo. Sedangkan di lantai 2 tampek kami tingga ko Cuma ado kamar den jo kawan den. Jadi kalau kawan den indak ado ka kamar jadi sia nan lewat tadi?


Takuik karano damam pangguang pasti pernah dirasokan dek banyak urang, ndak terkecuali ambo. Ambo pernah maraso takuik karano damam pangguang katiko SMA dulu. Parasaan takuik itu mambuek ambo marasokan banyak hal. Partamo, ambo marasokan jantuang ambo badabuh kancang dan indak baraturan. Kamudian ambo pun maraso bakaringek sahinggo mambuek baju ambo basah jo paluah. Lalu kaki ambo pun indak baranti manggaretek. Salain kaki, tangan ambo pun mangalami hal nan samo. Indak baranti sampai di sinan, saat itu ambo pun tibo-tibo maraso sakik paruik. Hal iko manyababkan ambo harus bulak baliak ka toilet. Raso takuik nan ambo rasokan iko bukan hanyo ambo alami katiko hari-H, tapi ambo rasokan juo sahari sabalumnyo. Sahari sabalumnyo ambo indak bisa lalok dengan tanang karano mamikiakan hari isuak.


Baru pulang bana ka rumah  dari 2 minggu yang lalu dari pai liburan. Pas masuak ka rumah Tika takajuik bana mancaliak keadaan rumahnyo alah barantakan. Tanyato pas dicaliak bana ado barang inyo nan hilang. Langsuanglah tika pai ka tampek patugas keamanan parumahan inyo. Berang lah tika ka apak tu karena indak bisa mamparhatian lingkungan dengan elok. Padohal tika alah manitipan rumah inyo katiko nio pai. Tika berang bana karena keamanan dari patugas tu indak ketat, sahinggo manyebabkan rumah inyo kacolongan. Apak tu indak tau kalau ado urang nan masuak ka rumah tika keceknyo, mungkin itu tajadi pado subuah hari pas inyo sadang sholat subuah di masajik.


ambo punyo 2 urang adiak. Adiak ambo laki-laki kaduo nyo. Salisiah umua nyo pun ndak babeda jauah sahinggo acok bana bacakak antaro sesamo inyo. Ndak lo jarang nyo bacakak adu fisik sahinggo mambuek kaduo urang tuo ambo paniang dengan ulahnyo. Setelah ambo paratian kalau ado 2 urang nan sadang bacakak memang ndak bisa disalasai an dek mereka baduo se apolai samo-samo kareh angok. Awak harus cari urang nan jadi  panangah supayo emosi ndak mamuncak dan masalah bisa disalasaikan dengan kapalo dingin. Jadi kok raso-raso ado masalah nan ndak bisa tasalasaikan ndak paralu ragu untuak maminta bantuan urang lain untuak manolong manyalasaian masalah asalkan dengan urang nan tapek.


katiko ado anjing di tepi jalan dan kita haruih melewati jalan tasabuik ado beberapa cara nan  dapek dilakuan agar tahindar dari kejaran anjing. Partamo,  indak manunjukkan bahwa kita manjadi Ancaman bagi mereka takah indak mambuek suara nan akan mangganggu aktivitasnyo di tepi jalan tasabuik. Kaduo,  indak mamberi perhatian kapado anjing nan sadang barada di tepi jalan itu sahinggo inyo  dan indak akan maraso taancam tahadok manusia nan akan lewat di jalan itu. Katigo,  melewati jalan tasabuik jangan mamasang wajah nan takut dan barsikap tenang. Kaampek,  agar tahindar dari kejaran anjing yaitu indak barlari karano anjing akan maraso urang tasabuik manjadi ancaman baginyo ataupun sabagai mangsanyo


Raso takuik dan cameh sabalum malakuan operasi. Biso jadi kareno kurangnyo pengetahuan saputar operasi yang nio dijalani. Ambo dulu juo maraso takuik kareno nio di operasi. Cuman, indak bisa dielak an kalau awak harus malakuan operasi demi kasihaik an. Untuak itu carilah informasi yang akuraik sacaro langsuang dari ahlinyo. Jan mancari informasi malalui internet sacaro balabiah an. Kareno bisa juo manambah katakuik an awak katiko nio di operasi. Jadi untuak kalian yang nio operasi, carilah informasi atau tamukan info operasi dari sumber yang tapicayo atau bisa juo langsuang batanyo ka dokter dan parawat rumah sakik. Operasi bukan akhir dari sagalonyo, katiko jalan itu yang labiah elok tantu awak harus manghadapinyo.


Saurang kontestan mudi Miss Carolina, Lauren Caitlin Upton malontarkan jawaban nan mambuek pulik tangango. Pasalnyo gadih barambuik pirang ko gagal manangkok partanyaan dari juri dan manjawek asal. Kala itu, juri malontarkan partanyaan takaik palajaran Geografi. Juri batanyo 'Mangapo saparlimo urang Amerika indak bisa manamukan lokasi Amerika Serikat di perta?' kontestan cantik itu lalu manjawek 'Ambo yakin akan hal tasabuik karano mereka indak mampunyoi peta'. Sontak jawaban tasabuik mambuek binguang. talabiah jawabannyo ditambah pulo jo mambaok urang Irak jo urang-urang Asia. Kandati tamasuak ka dalam saparlimo urang nan indak dapek mambaco peta, kontestan ko tacatat sabagai mahasiswi dengan nilai IPK cumlaude dari jurusan Kaolahragaan Lexington.


Ambo marasoan bana baa rasonyo basobok jo urang nan awak idolakan. Idola tu bamacam-macam mode nyo mulai dari urang dakek awak sampai urang nan awak indak kenal sacaro langsuang. Bantuak ambo nan maidolakan panyanyi Ziva Magnolya namonyo inyo kan imut bana suaronyo pun ancak. Satiok mandanga suaro inyo manyanyi ambo langsuang tau dan sanang se apolai katiko waktu itu pernah batamu langsuang jo inyo. Manuruik ambo mengidolan seseorang ado jo energi positif nyo awak bisa maraso bahagia dengan hal-hal ketek nan dikarajoan jo idola awak. Padohal mungkin pado saat itu awak sadang bamuruang diri. Ahli psikologi mangecek an juo salagi dalam hal positif dan indak posesif sebagai fans yang netral se awak bisa marasoan bahagia.


Wakatu di sakolah ingek bana ambo hari salaso itu ambo mangalami hal yang mambuek malu bana. Indak tau manga tibo se calano nan ambo pakai cabiak katiko di sakolah. Ado juo kawan ambo yang mancaliak tambah malu lah, indak tau nio dilatak an kama muko ko rasonyo. Langsuang ambo dikecek an gapuak, kareno urang nan gapuak biasonyo alah indak muaik lai calano tu masiah di pakai. Calano ambo ko pas patamo bali memang agak ketek, kareno ambo ko indak gapuak. Jadi sabananyo calano ambo cabiak pas di sakolah tu bukan kareno ambo yang gapuak, mungkin emang alah wakatunyo se nio ganti nan baru.


Sarawa cabiak indak salalu mambuek urang malu, contoh nyo modek model sarawa jaman kini nan memang dibuek cabiak, bahkan cabiaknyo alah malabihi hal nansawajarnyo. Misalkan cabiak nyo bahkan ado nan dibagian balakang talalu tinggi dari nan seharusnyo. Salero fashion urang urang kini memang banyak nan indak sasui jo nan saharusnyo. Bahkan indak saketek nan malanggar aturan bayiak itu aturan ada, bahkan aturan agamo. Budaya katimuran nan sadari dulu manjadi ciri khasnyo indonesia alah mulai ilang takikih zaman. Banyak anak mudo nan indak lai malu mamakai sarawa cabiak nan padohalnyo sadari dulu iko marupokan salah satu dari banyak nyo hal nan dapek mambuek urang malu.


Hal nan mamalukan bana katiko di tampek umum tapi awak takantuik. Jadi caritonyo ambo pado saaik itu sedang di bioskop nonton jo kawan ambo. Urang tu kan langang, kareno memang ambo suko kantuik sambarangan se jadi tabaok juo di lua. Bantuak keadaan katiko ambo siap kantuik tu, awalnyo langang manjadi mangeluh, urang-urang mancaliak ka arah ambo, baun kantuik ambo ko baun busuak, suaro kantuiknyo gadang. Ambo katiko urang tu mancaliak, ambo sok-sok an loh mancaliak ka arah lain supayo indak bantuak ambo yang kantuik. Tibonyo urang dibalakang ambo ko tau kalau ambo nan kantuik. Ondeh malu bana malu katiko tacigok takantuik tu.


Kasus tabrak lari adolah tindak pidana kajahatan yang diatur dalam pasal 312 UU No. 22 tahun 2009 tantang Lalu lintas jo angkutan jalan. Palaku dapek diancam 3 tahun panjaro jo denda Rp 75 juta. Sajalan samo pakatoan budiyanto (Kasubdit Gakkum Ditlantas Polda Metro Jaya AKBP) “Tabrak lari itu adolah kasus pidana. Dalam undang-undang, masyrakat yang maliek harus andil mambarikan katarangan. Salain dari undang-undang, sacara agama, itu bagian dari ibadah karano bararti untuak korban tabrak lari. Tapi sangaik disayangkan, badasarkan data, masyarakat jo pamakai jalan yang barado dakat jo kasus tabrak lari tasabuik kurang responsif apobilo harus dijadian saksi, yang akan mambarikan katarangan pado panyidik. Padahal hal iko sangaik mambantu proses pangungkapan kasus tabrak lari.


Dari ketek tu ambo alah suko bana jo manari. Kalau kecek amak ambo satiok ado perlombaan manari pasti ambo ikuik taruih. Dari banyaknyo pengalaman ambo tampil manari ado ciek kejadian nan sampai kini ndak bisa ambo lupokan, yaitu kejadian waktu ambo lupo gerakan. Ndak cuma sakali tapi beberapa kali. Kacau bana pokoknyo saat itu. Mambuek ambo batambah panik dan ndak tanang salamo tampil tu. Sabalumnyo ambo ndak pernah mode itu. Pas turun dari pangguang banyak nan mananyo ambo dek a. Binguang lo ambo harus manjawek apo. Akhirnyo ambo sambarang jawek se lai. Ambo kecek an karano ambo kurang lalok jadi kurang fokus.


Anak SD zaman dulu punyo buku tabungan warna pink di sakolah. Ndak tau lah anak SD kini masih sarupo tu atau ndak. Jadi satiok pagi kami akan manyetor tabungan kami ka guru. Waktu itu lanjo ambo sahari 2.500 rupiah. Tiok hari manabuang sabanyak 500 rupiah. Tapi terkadang mama ambo malabiahan pitih balanjo jadi 5000 untuak 3000nyo ditabuangan di sakolah. Akhir semester tu waktu nan ditunggu-tunggu dek kami para siswa karano tabungan masing-masing akan dibagikan. Taingek bana memori tu dek ambo sampai kini. Ambo bali sepeda biru merek wimcyle dari pitih tabungan tu. Sampai kini masih ado sepeda tu di rumah.


Satiok kajadian pasti ado hikmah nyo, bak itu juo carito Nadia kini. Sabananyo kan kini nadia tu alah di dalam bus dan sadang di perjalanan. Akhirnyo yang tajadi nadia indak jadi ka pai dan alah basamo jo keluargo nyo kini. Awalnyo takajuik bana nadia karena tatinggal dek bus, bus yang inyo nio naik an alah pai. Tanyato ado hikmah dibaliak itu tibonyo keluargo ambo datang ka siko tampek mangecek apo-apo. Manuruik kawan ambo juo sadoalah nan tajadi di hiduik awak itu adolah yang tabaik bagi awak dan pasti di satiok kajadian ado hikmah yang bisa awak ambiak dan baraja ikhlas katiko indak sasuai.


Rina saat itu pai ka salah satu hutan nan barado di dakek gunung yang inyo daki. Hutan tasabuik cukuik labek sahinggo ado banyok hewan yang inyo temui. Sebelumnyo Rina indak pernah menjumpai hewan-hewan liar takah harimau ataupun ula nan sangek gadang. Namun ketika inyo mengikuti kawannyo untuk menjelajahi hutan karano keperluan kuliahnyo. Saat itu Rina hanyo bajalan takah biaso sampaiinyo takejuik karano indak sengajo memijak tumpukan daun. Saat itu Rina tibo-tibo di lilit oleh ula nan cukuik besar. Mancaliak kakinyo sadang dililit oleh ula tasabuik Rina langsuang katakuikan dan meminta tolong kapado kawannyo. Kawan-kawannyo nan mancaliak kejadian itu pun langsuang bausaho membebaskan Rina dari lilitan ula tasabuik. Setelah 10 menit kemudian barulah Rina dilapehkan dari lilitan tasabuik. Rina nan dilapehkan oleh ula tasabuik langsuang shock dan pingsan sakatiko. Semenjak itu Rina sangek takuik mancaliak ula karanoinyo akan taingat kembali pado kejadiannyo di hutan.


Urang acok manyabuik an cita-cita jo istilah mimpi. Namun mimpi anak bukanlah omong kosong atau bualan samato. Apo nan mereka ucapkan atas dasar pangalaman dirinyo, sasuai nan mereka liek, pikiran atau bayangakan. Kasuksesan saurang biasonyo barawal dari mimpi nan gadang. Hal itu banyak diakui dek urang-urang sukses. Tanpa mimpi mako anak-nak kito indak mamiliki bayangan untuak dirinyo. Mako dari itu mambangun mimpi anak-anak manjadi hal nan sangek pantiang. Ado saurang anak banamo Rohan Bhasin, kaluarganyo sangek miskin. Apaknyo adolah saurang pilot nan bapangalaman, namun karano banyaknyo anak di rumah dan biayanyo nan sangek tinggi, Rohan indak manjalani kahidupan an nyaman. Namun bagi ROhan, yang katiko itu masih anak-anak, ayahnyo, bantuak pahlawan nan tabang ka langik.


Ado kawan ambo dulu waktu Sakolah Manangah Patamo disakolah acok mancaliak hantu. Kabanyakan urang mangecek an inyo halusinasi. Ado juo nan mangecek an kawan ambo ko mambuek-buek carito se. Apolai waktu inyo pingsan wakatu mancaliak hantu, pas bana dihari tu sadang upacara jadi tambah manjadi-jadi urang mangecek an inyo. Kecek urang kalau inyo tu panduto supayo indak ikuk upacara. Manuruik ambo kalau kawan ambo ko yobana bisa mancaliak hantu, indak panduto gai inyo tu do. Ambo pernah mancaliak muko inyo takajuik bana katiko disuatu tampek dan katiko ambo tanyo, kecek nyo barusan se mancaliak hantu. Jadi bagi ambo jan mancacek inyo, indak paduto gai do.


Waktu SD pernah mampunyoi pangalaman dikaja anjiang sampai manangih taisak. Jadi, dulu ado acara bazar nan diadokan di balakang rumah, acara bazar hut kabupaten . Karano tampeknyo dakek jadi acok tibo kadang pai surang hanyo untuak mancaliak-caliak ado pameran apo dan manjua apo sajo di bazar waktu itu. Pado suatu malam, jadi pailah surang ka bazar bantuak biasonyo pai jalan-jalan surang, tapi di dakek rumah urang ado anjiang nan indak baranti manggonggong. Sacaro indak sadar ambo pai bajalan mandakek ka anjiang tu, dan tapijak kaluang anjiagnyo dan mambuek anjiang tu manyalak ka ambo. Sakatiko ambo manangih samapai taisak dek gara-gara anjaing tu bantuakka manyarang. Untuang waktu itu ado urang nan manolongan dan diantaan pulang. Samanjak itu kalau alah namonyo anjiang pasti takuik.


Sampai kini banjir manjadi salah satu bencana nan paliang ditakuik an dek urang-urang di ibu kota negara Indonesia, yaitu Jakarta. Ba a ndak ka takuik, kalau alah banjir harato bando pasti caia dibueknyo. Apolai kini banjir ndak hanyo tajadi di daerah-daerah nan rawan banjir se. Perumahan-perumahan elit di Jakarta pun kini ndak bisa terhindar dari bencana ko. Dari siko bisa awak caliak berarti samakin kamari permasalahan banjir di Jakarta alun bisa teratasi, malah cenderung batambah parah karano daerah nan biasonyo ndak banjir kini pun ikuik banjir. Harusnyo iko menjadi perhatian bagi pemerintah. Pemerintah harus bisa maagiah solusi lain supayo bencana nan ndak diinginkan dek masyarakaik Jakarta bisa teratasi.


Sasurang nan mampunyoi kemampuan untuak marasoan supranatural atau mancaliak makhluk haluih takah hantu atau jin adolah urang nan alah diagiah kelebihan. Indigo adolah sebutan untuak urang nan mampunyoi kemampuan tasabuik. Istilah iko partao kali diperkenalkan samo ahli metafisika nan banamo Nancy Ann Tape pado partangahan tahun 1970. Ado babarapo tokoh terkenal nan manyabuikan kalau inyo mampunyoi kemampuan supranatural atau indigo saparti Roy Kiyoshi. Inyo mangaku kalau acok mancaliak kejadian mistis dari waktu ketek sampai kini. Hal iko mambuek inyo kasulitan untuak fokus. Sahinggo dalam pengakuannyo, inyo mamarlukan ubek untuak mambuek inyo tanang. Bagi sebagian urang manganggap kalau manjadi indigo adolah kelemahannyo tetapi indak saketek pulo urang nan manganggap kalau kemampuan  iko mambaok keberuntungan.


Makin kasiko makin banyak pelecehan seksual nan manyebabkan trauma pado anak-anak. Peran urang tuo disiko sangat penting. Urang tuo adolah guru pertamo dalam kahidupan anak. Awak sabagai urang tuo harus bisa maagiah edukasi kapado anak tentang apo se nan buliah dan ndak buliah seseorang lakukan ka dirinyo. Contoh bagian tubuah ma nan buliah dan ndak buliah dipacik dek urang. Katiko seseorang alah mamacik bagian tubuah nan ndak buliah disantuah mako awak harus ajarkan ka anak awak untuak melakukan penolakan dan maagiah tau langsuang ka urang nan ado disekitar situ. Dengan demikian, anak awak akan labiah paham terhadap sesuatu nan bisa mambahayoan dirinyo.


Manjadi calon ibu untuak patamo kali nyo pasti mambuek awak takajuik dan bahagia bana. Apo ka indak untuak patamo kali nyo ado urang lain yang tumbuah berkembang di dalam paruik awak. Apolai untuak urang yang baru manikah dan masih mudo pasti takajuik bana, bantuak nan ambo rasoan kini. Banyak hal yang harus ambo jago, mulai dari pola hiduik, keseharian dan makanan yang masuak ka tubuh ambo. Banyak jo ambo mandanga nasehat-nasehat dan mancaliak berita-berita tentang kehamilan. Awak kini yang sadang hamil, ayoklah untuak rajin bakonsultasi, rajinlah untuak mamarikso bayi ka dokter supayo kesehatan calon bayi awak salalu tapantau jadi awak tau apo nan harus diperhatian.


Masyarakat Indonesia mamiliki budayo antri mangantri nan cukuik elok. Karano masyarakat Indonesia dikenal sabagai urang nan ramah dan mampunyoi tingkek kesabaran nan cukuik tinggi. Budayo antri iko dapek mancaliakkan tingkek kesabaran masyarakat Indonesia kini. Walaupun bagitu, masih ado urang nan alum mampunyoi raso sabar nan tinggi sahinggo mamiliah untuak sasuko hatinyo tanpa mamikian untuak antri. Mako dari itu, penting untuak urang tuo maajaan kapado anak-anaknyo untuak mananamkan budayo antri katiko mandapekan atau mamparabuikan sasuatu. Banyak manfaat nan didapek katiko urang manerapkan budayo antri yaitu dapek manghargoi hak urang lain dan malatiah raso sabar. Oleh karano itu, marilah mambiasokan untuak mangantri dan manghargoi hak urang nan alah dulu mangantri. Sahinggo dapek mengamankan kondisi walaupun sadang barabuik sasuatu.


Ambo punyo kawan dakek samaso SMP dulu. Patang ko basuo katiko ambo sedang makan es durian di salah satu kafe. Kayaknyo nyo ndak nampak ambo karano jarak meja kami memang lumayan jauah dan posisi duduaknyo pun saliang mambelakangi. Takajuik bana mancaliak nyo kini. Dandanannyo alah barubah bana. Rambuiknyo alah pendek saroman potongan rambuik laki-laki. Pakaiannyo mode pakaian anak pank. Mukonyo alah panuah dek tato. Alah mode preman di jalanan. Ditambah lo kawan-kawan nan basamonyo saat itu punyo penampilan nan labiah ngeri lo pado inyo sahinggo mambuek ambo takuik untuak manyaponyo. Antah apo lah nan tajadi di kehidupannyo sahinggo mambueknyo barubah sedrastis iko.


Iko adolah salah satu carito dari saudara katiko nyo lalok di rumah ambo. Waktu itu sadang ado acara baralek. Jadi keluarga-keluarga nan datang dari lua daerah pado lalok di rumah. Dek kamar cuma ado 3 akhirnyo pado lalok di lua sadonyo. Antah dek sadang mangantuak apo bamimpi tibo-tibo ante ambo nan datang dari Palembang mamakiak sakancang-kancangnyo sambia mangucap. Dek gadang pakiak nyo ko tadi sampai-sampai urang nan sadang takalok di ruang tamu tajago sadonyo. Katiko ditanyo ruponyo ante ko mancaliak adiak ambo nan paliang ketek bajalan ka lua rumah tapi ndak mambuka pintu alias nyo kalua tapi manambuih pintu. Langsuang pado mangucap sadonyo.


Ambo punyo kawan, namonyo Tari. Tari ko punyo badan gapuak. Selain itu, badan nyo ko suko mangalua an aroma-aroma nan manyangek ka iduang. Di sakolah nyo ndak punyo kawan bahkan acok di buli jo kawan-kawan nan lain. Ibo lo ambo mancaliaknyo. Kadang-kadang ambo ajak nyo untuak bagabuang duduak-duduak di kantin katiko sadang istirahat, tapi nyo selalu ndak nio. Katiko ambo tanyo ba a kok ndak namuah, nyo takuik kanai buli karano nyo tau badannyo tu suko mangalua an baun apiak. Jadi nyo labiah baiak surang se dari pado manggaduah salero makan urang dek baunnyo. Manuruik ambo, kawan-kawan nan mode ko lah nan harus awak rangkul. Awak cubo agiah jalan kalua untuak inyo. Misal maagiah tau kalau ado nan namonyo deodoran supayo badan tu ndak babaun. Bukan malah mambueknyo makin takuik untuak di buli.


Urang nan bakarajo di suatu tampek dan kanai Pemutusan Hubungan Karajo pastj sadiah bana. Apolai kalau inyo alah nyaman jo perusahaan itu dan inyo maraso kehilangan pemasukan untuak mambayia kebutuhan hiduk sahari-hari. Ado langkah nan bisa awak pakai supayo indak talalu larut bana jo parasaan sadiah ko. Patamo awak harus manarimo kenyataan kalau alah dilakukan Pemutusan Hubungan Karajo ka awak, kaduo awak bisa malapehan keluh kesah awak kapado urang terdekat ibarat kayak kawan dakek, katigo tanangkan pikian awak talabiah dulu, Tarakhir cari karajo baru dan ikhlas terhadap apo nan tajadi dan salalu berpikiran positif. Maraso kanai Pemutusan Hubungan Karajo apolai sacaro sapihak memang sadiah tapi kini baa caro untuak awak nio bangkik.


Saat itu Lisa sadang  barjalan manuju ka rumahnyo tibo-tibo ado kawannyo dari belakang nan mamecahkan talua ka kepalanyo. Jumlah talua nan dipacahkan di kepala Lisa itupun bukan cuman ciek tetapi ado 7 butir talua nan mambuek . Karano talua nan dalam jumlah banyak itu dipacahkan di kepala Lisa mambuek baun indak lamak muncul. Lisa nan saat itu dipanuhi jo isian talua mambuek inyo acok sakali mual dan pusing karano baun talua tasabuik sangek manyangek hidungnyo. Apalagi katiko kuning talua alah mancapai permukaannyo dan mandekati hidungnyo di situlah inyo maraso sangek mual sampai maraso maraso nio muntah karano kuning talua itu. Satelah sampai di rumah Lisa langsung mambersihkan dirinyo. Namun rasa amis dari talua itu belum jugo hilang dari rambutnyo sahinggo inyo mamutuskan untuak mancuci rambutnyo kambali.


Basuntik tu sakik bana rasonyo. Pokonyo satiok mancaliak jarum suntik tu baok an nyo alah takuik se. Bayangkan se lah jarum nan dicucuak an ka kulik nan satipih itu dan dimasuak an lo ka dagiang. Masih taingek bana raso basuntik tu dek ambo. Katiko baru di cucuakan tu emang alun begitu sakik. Masih padiah-padiah salayang se baru. Tapi pas alah dicucuak an labiah dalam jarum ko saraso bapindah latak tulang di dalam dagiang ko. Mode tu lo pas jarum dicabuk dari dalam dagiang. Raso-raso ka tangga dagiang ko tabaok dek jarum suntik tu. Makonyo ambo badoa supayo sehat taruih sahinggo dijauahan dari jarum suntik.


Andi manyiapkan bekal untuak inyo baok ka kantua. Namun katiko inyo manyiapkan bekal makanan itu inyo indak mamperhatikan bahwa tampek nasi itu masih basah sahinggo katiko inyo mamasukkan nasi angek ka dalam wadah  dan segera manutuiknyo mako uap nasi itu manjadi nasi labiah capek basi. Dan karano pado siang hari Andi dibalikan makan siang dek rekannyo sahinggo Andi manyimpan bekal makanannyo untuak dimakan katiko waktu baliak. Pukul 5 sanjo inyo alah sampai ka rumah dan mambuka bekal makanan nan inyo baok tadi pagi sahinggo dapek inyo nikmati di sanjo hari. Namun baru sajo mambuka wadah tasabuik langsung tacium baun nan indak lamak nan barasal dari nasi tasabuik. Andi jijik sakali mancaliak nasi nan inyo baok tadi alah basi dan baraia sahinggo inyo hanyo bisa mamasukkan ka tong sarok dan mambuangnyo.


Patang ambo marayoan acara ulang tahun pacar ambo. Sanang bana hati katiko mancaliak pacar ambo takajuik macaliak tibo-tibo urang tuonyo ado di hadapan matonyo. Jauah-jauah mandenyo tibo dari Bali ka Jakarta. Terharu bana katiko mancaliak pacar ambo bapaluak jo mandenyo. Iko adolah kali pertamonyo mereka basuo setalah 2 tahun lamonyo pacar ambo ndak bisa basuo jo urang tuonyo karano ndak ado ongkos untuak mancaliak mandenyo ka Bali. Kebetulan ambo ado razaki untuak mambalikan tiket mandenyo untuak tabang ka Jakarta. Caro mambahagiakan urang tu beda-beda. Kalian mungkin bisa lo maagiah hadiah ka urang nan kalian sayang dengan caro masiang-masiang. Jan banyak pikia. Lakuan se saroman apo nan ambo lakukan.


Kasurau alah marupokan kagiatan wajib anak-anak ketek dikampuang kami. Satiok sanjo manjalang maghrib anak-anak ko basamo-samo pai kasurau untuak mangaji. Manjalang sumbayang biasonyo anak-anak ko rami bagaluik galuik dilua surau sambia barabuik rabuik untuak maambiak wudhu'. Biasonyo nan paliang ribuik bagaluik galuik yaitunyo anak laki laki, ado nan bacakak cakak, kajar kajaran jo sagalo macamnyo. Ribuik indak taelakan, namun antah apo nan tajadi, sakatiko ribuik ko majadi aniang ndak basabab, anak-anak ko saliang pandang sambia mancaliak sakaliliang, ndak lamo sudah itu baserak galak anak-anak ko, sambia ado nan mangecek "pajako takantuik a", akhianyo kamipun tau apo nan mambuek anak-anak sakatiko aniang sakatiko galak.


Siti jo kawan-kawan tetangga rumahnyo iseng-iseng nio ikuik acaro TV Super Deal 2 Milyar. Inyo mambuek grup jo kawan-lawannyo yu dan mandaftaran grup nyo ka acaro itu. Baruntung grup Siti lolos untuak ikuik acara. Di acara tu Siti dan kawan-kawan alah badandan nan heboh supayobisa ikuik permainan. Dan batua se, Siti tapiliah di pamainan kaduo. Siti diagiah pilihan uang atau kotak, tapi Siti labiah mamiliah kotak. Dek pamabaok acaranyo diagiah lo pilhan lai, nio manuka kotak tu jo tirai nomor duo atau tatap kotak, dan akhirnyo Siti mamiliah tirai nomor duo dek labiah gadang dari kotak. Kironyo piliahan Siti ko tapek bana, inyo dapek oto ciek. Siti takajuik dengan mato nan tabulalak. Inyo malompek-lompek saking girangnyo. Indak pernah Siti maraso sabaruntuang iko.


Satiok ambo mancaliak angso pasti ambo taingek jo amak ambo di kampuang. Soalnyo amak ambo tu takuik bana kalau mancaliak angso. Pas ditanyo ba a kok takuik bana ruponyo amak ambo ko dulu pernah kanai patuak dek muluik angso tu. Sakik keceknyo. Tapi emang batuah tu mah. Ambo pernah manampak betapa takuiknyo amak ambo jo angso. Pernah wakatu di kampuang dulu amak ambo ko di kaja jo angso. Namuah bantuak di kaja jo setan nyo balari kalau mancaliak angso. Tapetai-petai dan tapere-pere bana nyo balari-lari. Pokoknyo awak nan mancaliak pasti ibo saat kejadian tu. Muko pucek pasi, badan manggaretek, karingek kalua, angok sasak. Mode tu lah kiro-kiro ketakutan amak ambo satiok nyo mancaliak angso.


Pernah ndak si kalian malakuan hal yang mambuek duso katiko puaso ramadhan. Ambo dulu pernah pas alah siang hari di bulan puaso ramadhan. Jadi ambo indak sangajo makan jo minum. Pas alah sadar tu ambo alah kanyang. Takuik bana ambo beko indak ditarimo puaso ambo ko. Taruih tu ambo diam-diam se indak mangecek ka amak ambo kalau ambo alah batal. Amak ambo ko juo alah mangecek an kalau harus baraja puaso panuah di bulan ramadhan.Dulu ambo masiah ketek jadi alun tau kalau indak sangajo tu bukan bararti puaso awak batal kecuali kalau disangajoan. Wakatu ketek dulu ambo takuik bana katiko indak sangajo minum, kalau kini mungkin kalau indak sangajo malah mangecek an razaki.


Sadang lamak-lamak duduak sambia mangulek di rumah tibo-tibo anak ambo datang maminta maaf. Katiko ambo tanyo minta maaf untuak apo ternyato nyo kecek an karano nyo lupo sambayang subuah. Manuruik ambo, apo nan nyo lakukan tu adolah banatuak ketakutan nyo dalam babuek doso.  Nyo takuik bana apo nan alah nyo lakukan tadi mambuek nyo badoso kapado Allah dan kapado kaduo urang tuonyo. Katiko itu jujur ado raso sadiah dek mancaliak anak ambo manyasa akan perbuatannyo cuma ado lo raso bahagia karano anak ambo takuik akan doso. Cuma dibandiang raso sadiah memang labiah banyak raso bahagianyo. Pokoknyo terharu bana ambo bisa punyo anak soleh. Semoga sampai gadang nyo tetap tumbuah dengan pribadi nan takuik akan tuhan.


Panggung acara perpisahan kami kini bantuak nyo rancak bana soalnyo membentuk huruf U jadi kami waktu dipanggia ka ateh panggung harus bajalan mode urang peraga busana pas alah nyampai tangah bagaya jadi pas jalan tu agak malangkuang saketek. Konsep nyo ko lawak lo jadi salamo acara kami adolah galak-galak dek gara-gara tingkah laku kawan kami pas bajalan diateh pangguang tu. Selamo acara sabananyo banyak sadiah nyo soalnyo setelah ko harus bapisah lai, ndak bisa lai mancaliak tingkah laku kawan-kawan ambo yang kayak tadi, ndak bisa lai pai ka kantin samo-samo, ndak bisa lai main bola basket samo-samo lai di sakolah. Ambo alah manahan untuak ndak manangih di hari tu, oleh sebab itu ambo yang paling kancang galak mancaliak tingkah laku kawan ambo ko, tapi walaupun alah barusaho mode tu ambo masih manangih sadiah bana rasonyo untuak bapisah jo kawan ambo.


Takadang jiko mencaliak urang lain muntah, sacaro spontan urang pun maraso mual dan ikuik nio muntah. Apo hal iko menandakan kalau muntah itu menular? Muntah adalah gejalo dari kondisi tubuh yang indak fit. Banyak penyakik yang ditandoi dengan gejalo muntah-muntah. Meski demikian muntah indaklah menular, kondisi iko disabuik sabagai sympathetic vomiting. Hal iko tajadi katiko mancaliak, mancium atau mandanga suaro urang muntah menyebabkan urang lain manjadi mual dan nio muntah. Sympathetic vomiting mungkin akan nampak sabagai reaksi sederhana atas suatu pemandangan atau baun muntah yang indak menyenangkan. Selain itu bau yang ditimbulkan katiko seseorang muntah sacaro luas dianggap sabagai bau paliang buruak dan bisa menyebabkan urang di dakeknyo maraso mual.


Bisa mampunyoi keluarga jo anak adolah salah satu pengalaman nan manyanangkan dalam iduik. Keluarga adolah tampek nan manyadioan dukuangan, kasiah sayang, jo kebahagiaan untuak satiok anggotanyo. Anak adolah buah hati nan akan manjadi harapan maso muko dan manjadi sumber kebahagiaan nan indak tahinggo bagi urang tuo. Bahagia mampunyoi keluarga jo anak tacamin dari hubuangan nan harmonis dan panuah kasiah sayang antaro anggota keluarga. Satiok urang tuo pasti maraso sanang mancaliak anaknyo tumbuah dan bakambang, sarato maraso bangga pulo ateh prestasi nan dicapai anaknyo. Jadi, pengalaman bahagia mampunyoi keluarga jo anak indak hanyo tabateh ka kebahagiaan nan dirasoan urang tuo, tapi adolah sumber kebahagiaan pulo untuak satiok anggota keluarga. Keluarga jo anak adolah sumber kekuatan dan dukuangan nan indak tanilai haragonyo untuak satiok urang.


Barang nan nio bana didapek an biasonyo butuh usahonan agak labiah. Anak jama kini tingkek balanjonyo labiah tinggi, apo lai malalui aplikadi balanjo online. Sado barnag ado do satu tampek. Hanyomanakan di layar hp langsuang dapek. Banyak diskon nan diagiah sampai barang nan lamo yang indak ado dijua di kadai ado baliak. Barang nan langka kalau dapek ciek tampek barapun harago pasti ka dibali. Alah dapek sampai di tangan sungguah sanang hati. Kebiasaan-kebiasaan mode balanjo online ko mampudah kasado kagiatan kito sahir-hari. Tapi ado satu hal nan manjadi katakuik an, manjadi gilo balanjo. Iko dibali, itu dibali sampai-sampai barang nan dibali sabananyo indak ado gunonyo. Mancaliaknyo dek tagiur harago murah malah manjadi ngiler nak mambali.


Fobia sosial ko tanyato ado juo jadi fobia iko dikenal jo isitilah gangguan kacamehan sosial. Raso takuik dan cameh sabananyo biaso dialami urang-urang katiko barinteraksi jo urang lain. Bedo nyo kalu urang yang fobia sosial ko, raso takuik tu datang sacaro balabiahan dan batahap. Biasonyo dulunyo urang yang fobia sosial punyo pangalaman traumatis yang mambuek inyo takuik. Bisa tajadi kareno ado pangalaman yang mangganggu hiduik nyo atau maraso malu. Manuruik ahli psikologi iko bisa tajadi juo kareno pola asuh urang tuo yang salah. Namun, iko bisa palahan disambuahan jo caro terapi parilaku kognitif dan rutin maikuik an apo se yang dianjuan dek psikiater.


Dampak bullying dapek mangancam satiok pihak nan talibat, baik anak-anak yang di-bully, yang mam-bully, anak-anak yang manyaksikan bullying bahkan sakolah jo isu bullying sacaro kasaluruhan. Bullying dapek mambaok pangaruah buruak tahadap kasehtan fisik, maupun mental anak. Pada kasus nan barek, bullying dapek manjadi pamicu tindakan fatal, seperti bunuh diri dan sabaginyo. Korban na indak tahan tahadap raso takuik, raso sakik dan malu nan taruih manaruih banyak mailih jalan untuak mangkhiri hiduiknyo karona indak talok manangguan sado raso sakik. Urang nan tadakek kalau indak peka tahadap urang nan disakitarnyo, bisa manjadi salah satu korban bully. Contohnyo sajo Korea Selatan manjadi negara nan tingkek bunuah dirinyo tinggi nan biaso gegara pambullian nan indak bakasudahan. Kini, di Indonesiapun ado urang nan dibulli mangakhiri iduiknyo.


Sadang haniang dan khusuak nyo urang mambaco doa pas penutupan acara pesantren ramadhan di masajik tibo-tibo kantuik ko payah bana di tahan. Alah semaksimal mungkin ambo tahan untuak kalua tapi ndak bisa dan akhirnyo talapeh juo. Batambuah-tambuah bunyi kantuik ko. Malu bana ambo rasonyo saat itu. Selain malu ambo takuik lo kanai berang dek instruktur pesantren. Tapi alhamdulillah lai ndak. Baruntuang bana ambo. Ambo raso saat itu takdir sadang bapihak ka diri ambo. Ambo cuma di tegur se supayo lain kali kalau nio takantuik usahokan di tampek nan ndak ado urang sahinggo ndak mambuek urang maraso ndak nyaman dan tagaduah.


Katiko ado anggota keluarga nan malahian, pastilah awak akan pai manyilau dan mamikian apo kiro-kiro hadiah nan ka dibaokan sabagai ungkapan salamaik ateh kelahiran bayinyo. Biasonyo urang-urang akan mamikian kado untuak si bayi nyo, padahal awak bisa pulo maagiahan kado untuak si ibu nan baru sudah malahian. Hadiah untuak ibu sabagai bantuak dukuangan ka ibu nan ka sibuk maurus bayinyo. Untuak nan binguang mamiliah kado, barikuik ado sajumlah kado nan bisa dijadian referensi sanak sadonyo. Nan partamo, ado produk kecantikan atau produk lain nan bamanfaaik untuak dipakai sahari-hari. Nan kaduo, ado peralatan rumah tangga nan bisa mampamudah ibu sahari-harinyo. Sanak bisa pulo mambalian makanan nan lamak atau camilan nan bisa mampalancar ASI. Itulah sakironyo beberapa kado nan bisa sanak jadikan pertimbangan.


Kalian punyo indak kawan yang sabananyo namo nyo tu beda cuman agak samo. Lia manjadi urang yang acok salah sabuik namo guru inyo. Kareno guru inyo ko namo nyo agak samo tapi beda, padohal bantuak guru lia tu babeda jo nan guru ciek lai. Pas inyo sedang baraja jo guru inyo, nio batanyo lia ko di lokal. Pas inyo nio batanyo tagalak sadoalah urang, tanyato lia salah sabuik namo guru. Malu lia jadinyo, tapi manuruik lia iko biaso se nyo bukan bararti lia indak kenal jo guru nan kini maaja di lokal inyo tapi kareno namo gurunyo tu hampia samo jo guru nan mato palajaran lain.


Dulu ambo takuik bana jo guru ambo di maso SMA. Apo lai mato pelajaran nan nyo aja adolah mato pelajaran nan ndak ambo suko, yaitu Biologi. Kalau baraja jo inyo pokoknyo buku catatan harus barasih, rapi, dan bukunyo harus basampul. Pernah buku ambo dicampak an dek ibuk tu karano buku ambo sampulnyo alah buruak. Pokoknyo ndak ambo se nan takuik diberangan jo ibuk ko, malainkan sado kawan ambo. Supayo ibuk tu ndak berang akhirnyo ambo dan kawan-kawan selalu mangarajoan apo nan diperintahkannyo. Abis tu, kami sadonyo selalu baraja dengan rajin sahinggo nilai kami selalu rancak saat ujian. Dek gara-gara itulah ibuk tu akhirnyo jarang marabo-rabo.


Patang ko ambo di ajak dek apak ambo untuak pai ka salah satu rumah sanak jauah ambo nan ado di Payakumbuah. Lah jadi suatu kebiasaan kalau awak batamu ka rumah urang di kampuang pasti selalu ditawarkan untuak makan. Bahkan saat itu, sanak apak ambo ko lah manyadiokan makanan untuak di makan basamo. Pas lah salasai makan dan saat ambo nio mancuci tangan ka balakang ruponyo banyak mancik sadang bakaliaran di dapua ibuk tu. Bahkan ado nan manari-nari di ateh tumpuak an piriang kumuahnyo. Langsuang tabayang piriang aleh makan ambo tadi. Samanjak saat itu, ndak pernah ambo makan atau minum di rumah ibuk tu lai do.


Yunita marupokan padusi nan biasonyo mambully  siswa-siswa nan mampunyai ekonomi rendah darinyo. Dan saat itu Lisa nan marupokan siswa baru nan pindah dari daerah terpencil dan mamiliki  sifat nan pendiam serta penampilannyo nan cukuik lusuah mambuek Yunita bakeinginan untuak  mambullynyo. Inyo acok kali mangganggu Lisa katiko baraja atau  mangucapkan kato-kato nan basifat manghino kapado Lisa. Gadih pendiam itu karano indak barani untuak malawan Yunita beserta kawan-kawannyo, inyo hanyo diam di kursi beraja.  Inyo indak barani malaporkan ka guru karano jiko inyo malakukan itu mako Yunita akan labiah mambullynyo serta manghasuik saluruah kawan-kawan di kelas agar indak ado nan bakawan jo  Lisa.


Urang sarumah lah takuik dek mancaliak nenek ambo lah skarat. Akhirnyo umak ambo mamanggia salah seorang kawannyo nan baprofesi sabagai saurang ustad supayo bisa manuntun nenek ambo untuak mahadok tuhannyo. Sasampai ustad tu di rumah hal nan dilakukannyo saat mancaliak nenek ambo nan sadang skarat tu adoah mambisiak an ka talingo nenek untuak selalu ba baiak sangko ka pado Allah. Lupokan kesalahan dan kemaksiatan nan pernah dilakukan salamo di muko bumi. Bayangan se baso Allaah akan manarimo dan ma ampuni doso-dosonyo. Abis tu, ustad pun mamiriangkan nenek ambo ka sisi badan sabalah kanan untuak mahadok an wajah nenek ka arah kiblat. Siap tu barulah ustad manuntun nenek untuak maucapkan kalimat syahadat dengan caro haluih sambia manyuruah kami sadonyo untuak mambaoan surek Yasin.


Ambo caliak adiak ambo nan paliang ketek tu pobia jo darah. Ketauannyo pas adiak ambo jatuah saat bamain bola di lapangan Imam Bonjol. Sangkiang karehnyo taesoh ka tanah jadi kakinyo dakek tungkai kaki tu cabiak sahinggo darah nan kalua lumayan banyak. Sabalum nyo manacliak kaki nyo nan badarah-darah tu ndak ado nampak raso takuik atau cameh dari rauik mukonyo. Nan mangajuik an adolah katiko nyo pai manapi ka tapi lapangan untuak di ubek an dek tim medis disitulah kami tau kalau nyo pobia jo darah karano pas mancaliak kakinyo nan badarah tu langsuang nyo manangih dan manggaretek. Bahkan ndak lamo abis tu adiak ambo ndak sadarkan diri. Ruponyo salamo ko nyo punyo pobia terhadap darah tapi nyo anok an se.


Ado langkah nan bis awak pakai katiko sadang tapuruak dan sadiah bana jo apo nan tajadi ka awak. Jaya memakai langkah iko untuak bangkik dari kasadiah an inyo waktu kanai Pemutusan Hubungan Karajo. Patamo agiah waktu awak untuak manyasuaikan diri, kaduo ekspresikan parasaan awak ko jan dipendam taruih dan tapuruak bana, katigo berusaha manarimo kenyataan yang ado, Tarakhir jan pernah manyalahan diri awak taruih manaruih, caliak lo hikmah nan awak dari Pemutusan Hubungan Karajoko dan bausaho lah untuak bisa mancari pekerjaan nan baru. Itulah yang bisa awak lakukan katiko sadang dalam maso tapuruak dek gara Pemutusan Hubungan Karajo sacaro sapihak.


Katiko acaro nan dibuek keluargo ambo sacaro mandadak ambo ketahui, takajuik bana ambo serius apolai dengan bantuak ambo kini. Tanyato keluarga ambo mambuek an suprise di ulang tahun ambo ko, nyo buek acara ulang tahun tanpa mangecek-ngecek ka ambo. Bantuak ambo pas kalua kama yobana semaruik dan dicaliak jo banyak urang. Urang tu mambuek acaro malam sadang ambo alah lalok, ambo memang lalok nyo capek. Rambuik semaruik, baju lalok nan dipakai, muko bantal, pas kalua pun ambo sambia garuk-garuk pas alah sadar yo takajuik bana ambo urang alah manyanyian lagu salamaik ulang tahun. Urang tu ado yang ngakak mancaliak ambo ado jo nan marapihan rambuik jo baju ambo.


Sarok nuklir marupokan hasil dari fusi nuklir dan fisi nuklir nan manghasilkan uranium dan thorium nan sangek babahayo bagi lingkuangan hiduik dan bagi manusia. Oleh karano itu sarok nuklir disimpan di tampek-tampek nan indak bapotensi tinggi untuak malakukan aktivitas tampek-tampek nan dituju biasonyo bekas tambang garam dan dasar lauik (walau jarang namun kadang masih dilakuan). Badasarkan materi panyusunnyo ado nan partamo sampah organik - dapek diurai. Sarok organik marupokan sarok nan barasal dari bahan-bahan organik. Sarok organik murah mambusuak bantuak siso makanan, sayua, daun-daun kariang, dan sabaginyo. Sarok ko dapek diolah labiah lanjuik manjadi pupuak organik. Contoh sarok organik diantaronyo daun, kayu, cangkang talua, siso-siso kulik buah jo sayua, bangkai binatang jo tumbuahan, kotoran binatang jo manusia.


Manuruik ambo, aia liua tu bisa manularan panyakik dari seseorang ka urang nan lain. Iko bukan hanyo sekedar mitos tapi alah ado buktinyo. Makonyo ambo ndak pernah nio minum atau makan bacampua-campua jo urang lain karano ambo takuik dan sakaligus jajok katiko makanan atau minuman ambo ko bacampua jo aia liua urang lian. Kok nyo kecek an lebay atau sok steril dek urang ambo ndak paduli. Diri ambo nan ambo pikian kini ko nyo. Soalnyo kok sempat ambo sakik dek gara-gara itu ambo juo nan ka manangguangan. Urang tu nyo cuma bisa mangecek se nyo. Jadi ambo acuah se. Ambo anggap angin lalu.


Satiok minggu pagi ambo salalu jogging. Emang alah manjadi rutinitas di satiok minggu ambo. Kareno dihari lainnyo ambo sakolah dan jarang baolahraga. Ambo jogging dari rumah sampai ka taman kota. Jadi ambo ado carito pas di taman kota. Jajok bana lah pokoknyo carito iko kareno ambo takanai ludah urang pas di taman kota tu. Sabana jajok jajok ambo takanai ludah urang pas di taman kota padohal baniek nio istirahat. Tampek duduak tu panjang kan, ambo indak tacaliak bana ado ludah. Pas ambo duduak kanai lah tangan ambo ko jo ludah urang. Entah si lah nan maludah disitu, jajok bana ambo.


Buek kalian nan pernah marasoan kagaglan nan tajadi dalam hiduik cubolah untuak bangkik. Bantuak Anindya inyk gagal masuak kampus impian inyo dek gara-gara ndak cukuik nilai inyi maraso gagal waktu itu. Anindya selalu mangecek an kawan inyo nan pernah gagal bantuak anindya untuak jan baranti mancubo. Kegagalan tu dapek dikecek an sebagai suatu hal nan tajadi karena indak sasuai jo keingan awak sedang awak mampunyoi target dan tujuan yang nio dicapai. Usaho nan awak agiah mungkin belum maksimal jadi jadianlah kegagalan awak ko manjadi awak untuak awak manuju kesuksesan. Gagal bukan bararti awak indak bisa mancubo lai, gagal bukan berarti awak kalah dalm hiduik ko. Jan sampai awak manjadi urang yang kerdil karena pernah mengalami kegagalan dalam hiduik.


luna nak pai ka bank tadakek di dakek rumahnyo,pas sadang perjalanan tibo-tibo hari ujen nan mambuek luna basah,tapi karano luna lah mandasak bana ado paralu di bank,luna memutuskan untuk lanjuik pai ka bank ketiko hari ujen,sasudah tibo dibank dan luna nak masuk luna di ambek dek satpam nan manjago di bank,satpam mangeceen kalau bank lah tutuik,sudah tu luna mancaliak jam tangannyo masih ado waktu 10 minik lai untuk bisa mangirim pitih.luna berang dan mengeceen kalau inyo masih ado waktu untuk masuk,tapi satpam tu tetap dak ma izinen luna masuk,luna nan lah berang bona luna tibo-tibo bakato kasa,dan maejek satpam tu.karano situasi dak kondusif,satpam lalu mangecean ba runding jo karyawan nan lain untuk luna bisa masuk ka dalam,sasudah tu,luna pun di pabuliah masuak ka dalam.luna nan lah berang bana langsung masuk ka dalam tanpa tarimo kasih ka satpam.


Sarok adolah siso kagiatan sahari-hari manusia dan/atau proses alam nan babatnuak padek. Sarok saringkali mangacu kapado material siso nan indak diinginkan atau indak bamanfaat bagi manusia asatalah barakhirnyo kagiatan atau proses domestik. Untuak buangan industri, meterial nan indak diinginkan biasonyo disabuik jo limbah industri. Badasarkan sumbernyo ado nan namonyo sarok alam. Sarok nan diproduksi di kahidupan lia diintregrasikan malalui proses daur ulang alami, bantuak halnyo daun-daun kariang di rimbo nan taurai manjadi tanah. Di lua kahidupan lia, sarok-sarok ko dapek manjadi masalah, misalnyo daun-daun kariang di lingkuangan pamukiman. Kalau sarok manusia adolah istilah nan biaso digunoan tahadap hasil-hasil pancernaan manusia bantuak feses jo urin.


Fobia adolah katakuik an spesifik nan balangsuang intens dan irasional tahadap objek atau situasi tatandtu. Gangguan kacamehan ko bisa sampai manggaduah aktivitas sahari-hari. Malansia very well, batino duo kali labiah mungkin mangalami fobia spesifik dibandiang jantan. Hal nan tamasuak fobia spesifik adolah jenis alam atau lingkuangan, tamasuak katakuik an jo patuih jo kilek (astraphobia) atau aia (aquaphobia), jenis cedera, tamasuak katakuik an jo dokter gigi (dentophobia) atau suntiak an (trypanophobia). Salnjuiknyo ado jenis binatang antaro lain anjiang (cynophobia), ula (ophidiophobia) jo seranggo (entonomophobia), jenis situasional tamasuak katakuik an mancuci dan ruanga tatutuik, dan jenis lain bantuak takuik tasadak, muntah suaro kareh dan lainnyo.


Kumpua alumni adolah hari yang dinantikan bana dek urang-urang nan alah indak basamo lai. Ambo ado kumpua alumni di salah satu cafe, awalnyo ko samo se kayak urang nan lain ambo sanang dan manikmati jalannyo acaro tu. Tibo-tibo se ambo takantuik katiko sadang kumpua alumni. Ondeh ambo malu bana, indak ka tahan lai. Padohal lagi bacarito ambo ko langsuang taanok se sambia galak saketek. Kalau bisa ambo deskripsikan rasonyo ambo nio mailang dari siko, babaun kantuik tu, urang ado nan galak, ado nan anok sambia malu juo. Lansuang tasuruak ambo yo bana lah dek kareno kantuik ko, kalau bisa ambo masuak an ndak nio ambo takantuik ko.


Manyalin karya urang adolah perbuatan nan sangek marugikan urang nan alah susah payah dalam mambueknyo. Plagiarisme iko masuak kadalam tindakan pidana hak cipto. Katiko sasaurang manyalin karya urang lain mako akan dikenakan hukuman karano alah malanggar hak cipto dan dapej dikanaikan hukuman takah ganti rugi sacaro perdata. Faktanyo walaupun alah banyak diterbitkan Undang-Undang manganai hak cipta masih banyak urang nan mancubo plagiat karya urang lain untuak mandapekan untung. Plagiarisme dinilai dari sisi manapun baik dalam segi moral maupun etika alah jaleh malanggar karano mereka maambiak ide urang lain tanpa sepengatahuan pamiliknyo. Biasonyo dalam karya nan dijiplak pun indak manyantumkan sumber karya asli dari panulih sahinggo urang nan manikmati karya tasabuik indak tau siapo pamilik sabananyo.


Lisa di mano Banyak sakali ikan mati saat iko barado di tepi laut dan mancaliak banyak sakali ikan mati tibo-tibo dan terdampar di laut. Saat itu inyo tacium baun nan sangek amis karano ikan mati itu alah mangganggu panciuman. Lisa nan saat itu sadang panasaran inyo tetap mancaliak keadaan ikan mati itu dan bagaimano proses nan dilakukan dek masyarakat agar dapek mangevakuasi ikan-ikan mati itu. Walaupun jo perasaan jijik serta mual katiko mancaliaknyo Lisa tetap indak maninggalkan tampek itu karano inyo benar-benar panasaran jo bagaimano proses nan sadang dilakukan. Inyo acok sakali mual katiko ado box nan barisi banyak ikan mati lewat di depannyo. Satelah 30 manit inyo barado di situ inyo pusing karano indak lagi tahan jo baun nan dihasilkan dek ikan mati itu sahinggo inyo maninggalkan  tepi laut dan baliak ka rumah.


Katiko mancaliak urang yang sakaraik nio itu dilayar televisi atau mancaliak langsuang. Pasti sungguh manakuik an, kareno yang tajadi dek urang yang sakariak tacaliak bagitu manyakitkan. Awak akan maraso takuik juo, kareno maraso maningga dan dipanggia jo Allah itu indak pernah didugo sabalumnyo. Satiok urang pasti akan mangalami fase itu, tinggal manunggu giliran se. Sabalum giliran itu tibo mangko jan cari kematian kareno kematian itu yang akan manghampari awak, malah saharusnyo carilah pancapaian sabalum wakatu awak yang dipanggia. Mangko dari itu, marilah pabanyak ibadah di dunio, kareno apo yang ado di dunio adolah hal yang samantaro. Amal ibadah awak akan manjadi bekal di ahiraik kelak.


Ambo pernah caliak di babarapo sosial media tentang makanan India. Awak tau kalau India adolah negara nan padek dan banyak kahidupan manangah kabawah. Banyak bamunculan babagai proses pambuek an makanan tapi jalan nan indak barasiah. Makanan nyo kadang banyak nan indak masuak aka. Mambuek makanan dalam porsi gadang indak barasiah samo sakali. Mancaliak video pambuek an nan kumuah se alah mambuek nio muntah dan jijik apolagi kalau mancubo langsuang. Mamakai tangan kososng dan itu indak dicuci dahulu dan kadang pakaian katiko inyo bajualan alah mancaminkan makanannyo indak barasiah. Adopulo proses makanan kariang manggunoan kaki untuak mangaduak makanan dan aia nan indak barasiah.


Pagi ko ambo rasonyo ndak nio manga-manga. Nio mambatu se di kamar. Tapi ternyato badan taraso makin taraso lamah. Sadiah bana rasonyo kini cuma ambo penghuni kamar kos ko. Awalnyo ambo sakamar jo kawan tapi kini nyo alah pai karano nyo alah tamaik kuliah jadi tinggalah ambo surang. Dulu waktu kami masih samo-samo jadi mahasiswa kami selalu makan basamo, satiok malam kalau ka lalok selalu maota-ota, dan kalau ambo sakik pun diurusannyo. Nyatonyo itu hal nan sabanta ambo rasokan, nyo alah duluan menyalesaian kewajibannyo sebagai mahasiswa sadang ambo kini masih bajuang. Ambo sadiah bana kalau surang soalnyo ndak ado nan mangajak ngecek ndak lo ado kawan wakatu lalok malam.


Kalian mungkin pernah mengalami apo nan ambo alami. Jadi katiko ambo maantri di suatu pusat perbelanjaan ado ibuk-ibuk nan mamotong antrian dengan tampang ndak tau malu. Katiko disawak malah mamberangan baliak. Bakecek an bagai ambo anak ketek ndak tau sopan jo santun. Padohal alah jaleh-jalehnyo salah. Ambo tu ndak lo nio kalah. Ambo kecek an lah kalau inyo nan ndak tau jo taratik. Umua se nan gadang tapi utak ndak bapakai. Katiko ambo mangecek mode tu langsuang lah mamuncak emosinyo dan langsuang mandorong badan ambo ka balakang. Katiko ambo ka mambaleh langsuang dilarai dek apak-apak nan ado sisitu. Heran jo urang-urang nan mode ko. Inyo nan salah inyo lo nan berang.


Saat iko Lisa sadang barado di salah ciek taman di pusat kota barsamo kawan-kawannyo nan lain. Saat itu Lisa maraso perutnyo indak enak karano inyo kebelet untuak BAB. Saat itu Lisa bartanyo kapado petugas kebersihan di sana letak toilet terdekat dari sini dan petugas tasabuik mamberitahu ado toilet umum nan barado indak  jauh dari kebaradoannyo saat ini. Mancaliak itu Lisa langsung barterima kasih dan bargegas manuju toilet nan ditunjukkan. Pintu toilet pun dibuka dan baun toilet tasabuik langsung keluar sahinggo mambuek Lisa sangek jijik dan mual. Nan mancaliak banyak sakali Kotoran cicak serta keadaan toilet nan sangek kotor. Mancaliak itu Lisa pun langsung manutuik kambali pintu toilet dan mambatalkan untuak mamasuki toilet itu. Lisa maraso bahwa toilet iko alah lama indak dibersihkan sahinggo toilet indak terawek dan mampunyoi baun nan sangek indak lamak.


Pada ikan tawar biasonyo inyo akan mangeluarkan bau amis dima akan ado campuaan aroma lumpur jo aroma tanah biasonyo iko tajadi pado ikan lele.  bau amis pado ikan lele iko muncul karano adanyo dua sanyawa nan dihasilkan oleh ganggang biru hijau dima kandungan tasabuik terkonsentrasi di kulit dan jaringan otot gelap ikan sahinggo kondisi asam dapek mambuat sanyawa iko dapek terurai.  ikan air tawar iko biasonyo mangakumulasi TMAO Dikaranokan lingkungan nan kurang asin sahinggo daging air tawar tasabuik biasonyo akan labiah lunak dibanding ikan laut.  Hal inilah nan manjadikan ikan tawar takah ikan lele mamiliki bau amis nan bagitu kuat.  namun pado dasarnyo samua ikan akan manghasilkan bau amis katiko inyo alah mati dan terpapar oleh udara.


Biasonyo katiko kito ndak barasiah dalam mambasuak bahan makanan sarupo ayam, lauak, dagiang jawi jo sagalo macamnyo, dapek maninggaan bakteri di dagiang ko tadi. Biasonyo untuak mahambek tumuah kambang nyo bakteri ko dapek dilakuan jo manyimpan makanan ko ditampek nan punyo suhu randah atau agak dingin. Nah, untuak bakteri nan dapek tumbuah di bahan makanan tu antaronyo: 1) Salmonella: sabagai panyabab utamo kamatian dek foodborne illness. 2) E. coli O157:H7: bakteri nan dapek mamproduksi toksin nan babahayo, didalamnyo tadapek 20.000 – 40.000 kasus infeksi bakteriko satiok tahunnyo. 3) Clostridium botulinum: bakteri nan maproduksi toksin nan dapek manyababkan botulisme, iolah panyakin nan dapek ditandoi jo kalumpuhan otot. 4) Campylobacter, norovirus, Shigella: dapek manyababkan masalah kasehatan sarius pado anak, urang-urang nan lah gaek, jo urang nan punyo panyakik kronis.


IPK tinggi indak manjamin kesuksesan, apolai mamparoleh IPK randah. IPK adolah bukti sasurang nan barupo nilai nan didapek sasaurang dalam mamahami materi pembelajaran. Pernyataan ikopun alum tentu benar, karano penilaian dalam perkuliahan kadang indak sasuai samo kemampuan atau pemahaman mengenai materi tasabuik. Tapi kalau IPK diartian sabagai bantuak penilaian dosen tahadok pemahaman siswanyo. IPK dapek manjadi kunci awal maraih kesuksesan contohnyo katiko malamar pekerjaan. Perusahaan takah Unilever nan mangharuihkan calon pelamarnyo mampunyoi IPK minimal 3.00 manjadi bukti kalau nilainyo dapek mampengaruhi awal kesuksesan. Salain itu, IPK pun manjadi persyaratan dan pertimbangan dalam mandaftar beasiswa. Tapi, kesuksesan dapek barasal dari jalan lain sahinggo nilai IPK kini bukanlah hal mutlak untuak manilai kegagalan dan kesuksesan sasaurang di masa depan.


Ambo takuik bana pas tibo-tibo tajadi gampo di daerah ambo. Pas itu ambo sadang duduak-duduak se padohal basamo kawan-kawan. Tibo-tibo gampo langsuang gadang se, dan yang samulo ambo duduak alah tagolek se di lantai. Takuik bana ambo katiko tajadi gampo, kareno ambo dalam rumah posisinyo. Apolai taingek amak jo apak ambo yang sadang pai ka tampek kawannyo. Manuruik kawan ambo hal utamo yang saharusnyo awak lakuan katiko ado bancano alam adolah mangandalian emosi. Raso takuik awak wajar se, tapi maatua kadar katakuik an adolah kuncinyo. Supayo awak indak salah ambiak langkah dan masih bisa bapikia jernih untuak mangatasi harus manga salanjuiknyo.


Dapek mambali motor sasudah sakian lamo bakarajo kareh mungkin akan manjadi salah ciek pengalaman nan manyanangkan dan indak talupoan. Punyo kendaraan surang pasti akan mamudahan awak untuak pai kama-kama, indak paralu mamasan transportasi online nan mungkin ongkosnyo labiah maha. Pantiang pulo dipikian apo jenis motor nan ka dibali demi kanyamanan pamakaian kamuko nyo. Apokah akan labiah nyaman kalau pakai motor matic atau pakai motor gigi. Motor matic biasonyo labiah ancak bagi urang nan paralu sehari-harinyo mambaok barang. Dikaranokan di bagian muko motor ado tampek nan bisa malatakan barang misalnyo sajo galon. Sadangkan motor gigi mungkin labiah unggul di kontrolnyo dbandiangkan jo motor matic.


Salamo ambo hiduik, sakali ko lah ambo mancaliak urang aia liua nyo bantuak basangajoan ndak batalan-talan, yaitu guru Sejarah ambo di wakatu di SMA. Sadang manarangan pelajaran aia liua nyo ndak nyo talan-talan dek apak ko do. Apo ndak sadar nyo aia liua nyo lah babuiah mode tu. Lah mode galombang aia lauik. Lah baruok. Ndak takao rasonyo mancaliak apak ko manarangan pelajaran di muko tu do. Jajok bana caliaknyo. Nan labiah heran nyo lai adolah ndak cuma sakali duo kali nyo mode tu do. Satiok saat, satiok hari, satiok wakatu selalu aia liua nyo tu bakumpua di pinggia-pinggia bibia nyo tu. Iko lah nan ambo tahankan tiok hari.


Hari tu awak tagasak panggilan alam katiko sedang di jalan ka puncak lawang. Awak baranti lah di salah satu toilet umum SPBU dakek situ. Dari lua wak caliak normal-normal se nyo takah toilet umum kebanyakan. Tapi semakin dakek jo pintu masuak, semakin tacium baun busuak khas toilet umum. Wak masih lanjutkan langkah dan berusaha mengabaikan baun busuak tu, tapi pas lah tibo bana awak di muko pintu nyo, bukan main takajuik nyo awak mancaliak penampakan toilet SPBU ko yang kumuah bana. Dima-dima ado sarok tisu dan pempers bayi. Dindiang-dindiang nyo banyak noda gincu dan bakeh tanah kariang. Ndak tau juo wak manga kok bisa sampai ado bakeh tanah di dindiang yang lumayan tinggi. Ndak sampai situ, yang lebih parah adalah lantainyo taganang jo aia berwarna kecoklatan.


Dari ketek ambo emang terkenal dek keluarga sabagai anak nan punyo kepercayaan diri tinggi. Mulai dari mangecek, banyanyi, manari, dan sesuatu nan bersifat tampil di muko umum. Buktinyo adolah satiok ado keluarga nan baralek pasti ambo selalu banyanyi di orgen tu. Taingek bana dek ambo nyanyi pertamo nan ambo nyanyikan katiko manyanyi di alek om adiak amak ambo adolah Kisah Sedih di Hari Minggu nan dipopulerkan dek Marshanda. Tapi antah apo nan tajadi, kini kini ko kalau disuruah untuak manyanyi dek keluarga besar katiko ado nan baralek bawaan ambo takuik se. Ndak pacayo diri. Sampai-sampai dek ambo pasoan juo untuak tampil akhirnyo waktu itu sado lirik lagu tu ndak ado nan takana. Seakan-akan lupo se dek lah cameh mancaliak urang nan rami di bawah pangguang.


Sampai kini ambo takuik bana kalau mancaliak anjiang. Satiok mancaliak anjiang tu pasti ambo taingek kejadian katiko ambo dikaja dek anjiang. Takana lo kejadian di saat betapa paniknyo keluarga ambo katiko tau kalau kaki anjiang tu berhasil manggigik kaki ambo. Ndak bodoh sakiknyo do. Untuang lah ado salah satu tetangga nan manolong dan maagiah pertolongan pertamo kapado ambo saat itu. Luko ambo tu nyo cuci pakai aia angek. Siap nyo basuah nyo ambiak kain basah dan nyo takan-takanan ka tampek luko ambo tu. Abis tu nyo baluik jo kain. Ndak lupo lo nyo maagiah ambo ubek supayo raso sakik dek digigik anjiang tu ndak begitu taraso. Abis tu barulah ambo di baok ka Rumah Sakik. Alhamdulillah sampai kini ambo masih sehat.


Ziga lahia dari kaluarga nan relatatif miskin. Hanyo lulusan sakolah manangah, inyo nekat mancubo paruntuangan jo ikuik lomba kacantikan tingkek provinsi. Kamanangan dami kamanangan inyo dapek, hinggo akhirnyo inyo manang di ajang Ratu Amerika Selatan pado 2008. Sayang di tahun itu pulo, kasus kapamilikan narkoba jo sanjato api ilegal manerpanyo. Kota kalahiran Ziga memang terkenal sabagai puseknyo kartel narkotika jo panjahek kelas kakap Meksiko. Salain pangaruah buruak lingkuangan, Ziga pulo salah piliah kasiah. Pacarnyo adolah asiak bandar narkoba paliang dicari dek pamarintah Meksiko. Sagalo gelar kontestan kecantikan nan pernah didapek annyo pun dicabuik. Sampai kini, Ziga nan naas masih amringkuik di tahanan di Ibukota Mexico City.


Di tampek karajo satiok urang bisa sajo mambuek kasalahan. Urang nan mambuek kasalahan biasonyo akan kanai berang dek atasannyo. Kalau kito kanai berang dek atasan, kito ndak paralu takuik, kito bisa malakukan hal-hal barikuik. Partamo, pahami aka masalah nan mambuek atasan kito berang. Kaduo, kito harus bisa mananangkan diri kito katiko kanai berang dek atasan kito. Salanjuiknyo, kito harus fokus untuak mamperbaiki kinerja kito di kantua. Hal iko batujuan agar atasan kito maliek ado parubahan nan kito lakukan satalah kanai berang dek inyo. Kaampek, caritokanlah masalah nan kalian alami kapado urang nan dapek kalian picayo agar kalian maraso labiah tanang sasudah kanai berang. Terakhir, lupokanlah kajadian kalian katiko kanai berang dek bos kalian.


Caliak lah rumah pak Tono tu. Ntah manga-manga mambuek kandang buruang sagadang lamari. Kok bisa mambarasiahannyo ndak lo ba a. Ko ndak. Kandang buruang lah panuah dek cirik. Alah manumpuak bana. Sangkiang ndak pernah di barasiahannyo lah mangariang cirik-cirik buruang nyo tu. Warna nyo pun lah barubah jadi warna abu-abu sampai-sampai lah tatutuik warna coklat kayu kandang dek cirik buruang. Jijok bana ambo mancaliaknyo. Nan labiah parahnyo kandang nyo nan sagadang tu balatak an lo di muko. Kan malu wak kalau datang tamu. Nampak se kumuah awak dek urang. Nan mode-mode ko kadang ndak tapikia. Bisa nyo mambali samo ma agiah makan se. Kebersihannyo ndak diparituangkan.


Katiko bakarajo tantu riskan mangalami kacalakaan. Apolagi karajonyo di pabrik atau di pambangunan. Dan katiko kalian manyaksikan kawan kalian manjadi korban kacalakaan karajo tantulah kalian maraso takuik dan panik. Namun, sabananyo kalian indak paralu khawatir atau panik. Kalian cukuik lakukan hal-hal barikuik jikok kalian manjadi saksi kacalakaan di tampek karajo. Partamo, tantu kalian harus mambarikan partoloangan kapado kawan kalian tersebut. Namun, hal iko harus dilakukan sasuai jo prosedurnyo bukan asal-asalan. Kaduo, jikok kalian indak mangarati manganoi partoloangan partamo, baritahulah atasan kalian. Hal iko paralu kalian lakukan agar atasan kalian dapek malakukan suatu hal untuak manoloang si korban. Terakhir, telponlah tanago medis agar si korban mandapekkan panoloangan nan pantas di rumah sakik.


Tiket pasawat alah dibayia alah tinggal pai lai, tapi yang namonyo musibah dijalan ndak bisa awak hindari tajadinyo. Alshad alah saketek lai sampai ka bandara tapi tibo-tibo se inyo jatuah ka lubang dijalan yang barisi aia hujan, inyo ko naiak ojek online. Apak ojek online jo alshad jatuah kaduo-duonyo, bantuak alshad kini kumuah bana, baju inyo ado yang robek saketek karena nyangkuik di motor, baju ko alah kumuah basah kasadoalahnyo, rambuik alshad ko kanai juo. Sabana tajatuah bana kami baduo di lubang jalan baisi aia, mano gudang nyo tu gadang lo. Siram-siram lo saketek alshad ka pom bensin taruih tu malanjuik an pajalanan dan tanyato takajuik bana alshad karena pesawat yang seharusnyo inyo naik an alah pai.


Kotoran jawi adalah limbah yang dihasilkan dek jawi. Kotoran jawi tadiri dari feses jawi, urine jawi dan siso pakan yang manganduang nitrogen tinggi. Kotoran jawi marupokan salah satu dari sekian banyaknyo bahan alternatif yang mudah ditemukan di sekitar kito, khususnyo di daerha pedesaan. Bahan alternatif yang dapek dan mudah ditamukan di daerah pedesaan adalah kotoran ternak, karano kebanyakan masyarakat baprofesi sabagai petani dan peternak. Salamo iko masih banyak yang alum mangarati manfaat kotoran taranak sabagai pupuak, masyarakat kebanyakan menganggap remeh kotoran taranak sabagai limbah yang hanyo bisa dimanfaatkan sebagai pupuak. Padahal kotoran taranak mamiliki banyak kandungan seperti protein, lemak, bahan ekstrak tanpa nitrogen (BETN), vitamin, mineral, mikroba atau biota zat-zat lain. Kotoran taranak dapek dimanfaatkan untuak bahan makanan taranak, pupuak organik, energi alternatif dan lain-lain.


Panyakik nan sadang tajadi dalam tubuh pastilah akan mangaluaan gajalo-gajalo nan bapangaruah tahadok tubuh. Dan urang nan dapek marasoan itu adolah urang itu sendiri. Sahinggo penting untuak indak maanggap remeh tahadok gajalo-gajalo nan indak biaso dirasoan. Contohnyo katiko marasoan sakik kapalo bakapanjangan nan mambuek taganggunyo kegitan sahari-hari. Gajalo lain nan indak biaso dirasoan yaitu salalu mimisan, acok pingsan itu adolah gajalo nan alah tagolong ka gajalo indak biaso. Manuruik dokter, banyak urang nan mandarito panyakik kareh nan indak bisa tasalamekkan karano lambeknyo penanganan tahadok gajalo nan alah ditimbulkan. Pasien nan indak sadar akan kesehatannyo nan alah taganggu sahinggo gajalo itupun diabaikan bagitu sajo. Jadi, janlah sampai maabaikan gajalo-gajalo indak biaso nan dirasoan samo badan agar risiko talambek pananganan dapek tahindarkan.


Kaba kamatian dapek diliek lewat aia ludah atau aia liua manusia itu, indak benar. Panilitian tanyato maungkapan bahwasanyo kamatian indak bisa diliek dari air ludah atau aia liua urang. Para panelitian dari University of Birmingham, mancubo mangambangan hubungan antaro antibody yang biasonyo di tamuan di aia liua, yaitu sekresi imunoglobulin A (IgA) samo tingkek kamatian rato-rato pado manusia. Urang tu malakuan panilitian tahadok 639 urang gadang ba umua 63 tahun atau labiah, dengan maambiak aia liuanyo sabagai sampel. Urang yang dijadian sampel tu diamati salamo 19 tahun untuak maliek kemungkinan kamatianyo. Hasianyo tanyato tingkek sekresi IgA samo sadonyo yang manyababan kematian itu mamiliki hubungan yang nagatif, alies ndak bisa di hubungkan do.


Bagi kalian nan ndak nio lameh dek ikuik maantri panjang-panjang di bandara untuak check in kini alah ado solusinyo. Tanpa repot-repot kini dari hp se kalian alah bisa malakukan check in online sahinggo ndak paralu mampasusah diri. Bahkan kalau kalian sampai bandara pun dan ndak mangarati ba a caronyo untuak check in online mako kalian bisa check in mandiri di bandara melalui masin-masin nan disadiokan di sinan. Biasonyo chek in mandiri di bandara ko pun urang nan maantri ndak sabanyak check in manual. Emang kini sadonyo alah dipamudah. Ndak ado nan ribet-ribet lai. Asal awak nio berkembang dan maikuik an jaman.


Hari ko ambo sanang bana karena batamu jo idola ambo, inyo ko urangnyo elok dan imut bana. Namonyo Aisyah Aqilah ndeh sanang bana ambo waktu tau inyo akan datang ka bukik tinggi hari ko jam 2 siang. Akhirnyo ambo pai jo kawan ambo setelah pulang dari sakolah, pas bana waktu ambo diperjalanan ndak sadang macet di jalan jadi ambo jo kawan ambo ndak talaik mancaliak Aisyah Aqilah. Waktu ambo jo kawan ambo sampai disitu urang alah rami bana, padek pintu tu la tatutuik tapi untuangnyo masih bisa ambo bafoto jo idola ambo ko. Sanang bana ambo batamu jo idola ambo untuangnyo bisa bafoto walaupun harus mangantri untuak batamu inyo, tapi ndak sia-sia ambo ka bukik tinggi siang ko.


Ndak ado nan bisa dilakukan salain badoa katiko adiak ambo akan di operasi. Walaupun dalam hati takuik dan cameh katiko mahadok an situasi saroman waktu itu kami tetap mampacaliak an semangat ka inyo. Kami tetap bagalak-galak, bagarah-garah, bacarito satu samo lain seakan-akan nan akan dihadok i di muko ko adolah sesuatu nan ndak mangarikan. Pokoknyo kami buek suasana sanyaman mungkin. Padohal dalam hati sangat batolak belakang katiko mancaliak adiak ambo mamakai pakaian steril katiko akan di operasi dan tangan ketek dan aluih tu nan alah dipasangkan impus dek dokter. Tapi apo dayo. Kami yakin iko adolah nan terbaik untuak adiak kami.


Katiko mengikuti Kemah Budaya Kaum Muda di Jogyakarta, Alvin beserta ampek kawan lainnyo mampunyoi kenangan buruak yang kalau dicaritoan baliak akan manjadi kenangan lucu. Waktu itu peserta Kemah Budaya Kaum Mudah atau disingkek KBKM melakukan kegiatan bakemah di kawasan candi prambanan, Yogyakarta. Tiket transport pulang pai lah dibalian dek panitia acara. Alvin dan kawan-kawan mamiliah untuak pulang ka bandung manggunoan kereta eksekutif. Katiko hendak pulang, Alvin dan kawan-kawan salah stasiun. Harusnyo kereta eksekutif tu barado di stasiun Tugu tapi mereka malah ke stasiun Lempuyangan. Akhirnyo mereka langsuang bagageh masah taxi online ke stasiun Tugu. Namun sesampainyo di situ kereta yang mereka akan tumpangi baru ajo barangkek babarapo menit yang lalu.


Wakatu sakolah ado tugas praktek diagiah guru dan mangarajoanyo bakalompok. Jadi awalnyo alah diagiah pembagian tugas untuak dikarajoan dalam satiok kalompok. Caca inyo mandapek an tugas mangarojaan kain polos yang diagiah motif dari pawarno yang diikek jo batu. Alah nio mangarajoan caca ko tibonyo alah diambiak embe dan sadoalah bahan yang inyo siapan dek kawan kalompok inyo. Manuruik caca awak harus batangguang jawab jo karajo surang, jan karena tugas kawan labiah mudah dari tugas awak langsuang diambiak se. Namonyo indak batangguang jawab urang mode tu. Wajar se lah kalau caca berang, apolai alah siap sadonyo dek caca tinggal mangarajoan nyo se.


Pelajaran fisika merupakan salah satu pelajaran nan banyak ndak disukoi para siswa. Toni, salah satu peserta perwakilan olimpiade fisika dari SMA 10 Padang nan kini telah lulus seleksi ujian olimpiade nasional punyo pandangan babeda. Manuruiknyo fisika tu mato pelajaran nan paliang nyo sukoi. Soal-soal fisika merupakan tantangan baginyo. Katiko berhasil manjawek soal-soal nan diberikan manuruik nyo seperti salasai mamacahan teka-teki dengan hadiah harta karun, sahinggo katiko urang lain maleh mancaliak soal-soal fisika, Toni malah sanang dan bergairah. Ndak heran kalau Toni bisa sampai ka tahap Final di olimpiade Fisika tingkek Nasional. Semoga kelak bisa menjadi seorang ilmuwan seperti nan nyo cita-citakan.


Tahun 2006, ado pemuda nan banamo Meege nan sadang malalui jalan di Wilayah Utara Australia. Diperjalanan, ado sakitar tigo urang nan marampok barang Meege dan maninggaan inyo disitu surang. Pemuda tu dirampok dengan caro mambarian minuman nan alah dicampua jo ubek lalok sahinggo babarapo jam katiko Meege sadar inyo alah indak mampunyoi apopun. Diwilayah nan sulik jo aia itu mambuek Meege kasusahan untuak batahan hiduik sahinggo inyo maminum aia seninyo untuak batahan hiduik, Sampai hari kalimo inyo disekitar wilayah tu mancubo untuak mancari bantuan dan makanan untuak batahan hiduik. Akhianyo, inyo dapek basuo jo bendungan aia sahinggo inyo dapek batahan hiduik sampai hari ka 71 inyo ditemukan dek pertugas stasiun nan kebetulan sadang malakukan survei ka tampek tasabuik.


Ambo mandanga kaba kalau nenek alah maningga waktu sadang lalok hari minggu pagi. Langsuang tajago ambo dan manangih sajadi-jadinyo karena nenek ambo yang maningga. Sajak hari itu ambo ndak bisa batamu jo nenek ambo lai. Ambo harus pai lo dalam waktu sahari baru sampai ka rumah nenek, soalnyo kamk tingga di rantau. Tambah sadiah rasonyo karena indak bisa barado di sampiang nenek ambo. Waktu dikabaan tu ambo indak bisa manggariak lai, hp tu tajatuah dan ambo manangih sajadi-jadinyo. Rancano ambo pado hari minggu tu ndak ambo hiraukan lai, yang ambo nio capek-capek bisa sampai ka rumah nenek indak bapikian apo se nan nio dikarajoan.


Hari ko adolah hari perpisahan di SMA ambo, ambo jo kawan ambo yang dulunyo pai ka kantin baduo, pai sakolah baduo, mangarajoan tugas baduo pokoknyo kawan ambo ciek ko emang yang paling arek jo ambo. Tibolah hari kami samo-samo baduo untuak terakhir kalinyo ka sakolah yaitu di pagi ini jam 8 untuak menghadiri acara perpisahan. Waktu kami sadonyo kelas 3 bakumpua di lapangan tu yo bana bantuak ka ndak batamu lai, sadonyo salam-salaman dan manangih, ambo jo kawan ambo ko kek gitu juo padahal hari masih pagi ndak di pikian lai badak di muko. Sadiah bana rasonyo harus bapisah jo kawan ambo apolai ambo tau inyo akan melanjutkan kuliah di rantau, ntah bilo bisa batamu lai. Ambo sadiah bana mambayangan kalau ambo jo kawan ambo ko ndak bisa acok batamu lai setelah perpisahan ko.


Lisa saat iko sadang barado di mobil umum untuak pai ka kampungnyo. Lisa duduk di bagian belakang di mano inyo barsampingan jo salah ciek padusi nan kini sadang tertidur.  6 jam perjalanan Lisa masih marasokan cukup nyaman di kursinyo saat iko karano urang tasabuik nan barado di sampingnyo itu masih tertidur puas namun kejadian indak terduga nan mambuek Lisa sangek jijik sakali. Katiko inyo mancaliak padusi nan barado di sampingnyo itu muntah dan mambuangnyo ka bawah sahinggo mangenai sepatu nan bisa pakai saat itu. Inyo mancaliak sepatunyo nan alah panuh jo muntahan padusi itu mambuek Lisa ikut mual dan mambuka sepatunyo jo tergesa-gesa lalu  manoikkan kakinyo ka kursi. 4 jam kemudian barulah bis barhenti di salah ciek rumah makan nan ado toiletnyo. Lisa pun turun dan mambawa sepatu nan alah terkena muntahan kering itu ka toilet untuak dibersihkan. Saat itu Lisa mamberitahu sopir untuak mambersihkan bagian nan terkena muntahan agar indak manyebabkan baun indak lamak nan ado di dalam mobil.


Wajar se kalau urang maraso takuik katiko surang se disuatu tampek. Apolai katiko inyo maraso ado yang lain di tampek tu. Takuik surang pasti acok bana dirasoan dek padusi, apolai padusi yang mudah cameh. Manuruik pakar raso takuik adolah sikap atau emosi alami, kuek jo mamicu reaksi fight. Awak jadi maraso ngeri, sasaorang manjadi labiah waspada akan adonyo ancaman atau hal manakuik an yang tajadi katiko surang se indak bakawan. Katakuik an juo baperan penting dalam manjago awak tetap aman kareno memobalisasi awak untuak mangatasi potensi bahayo. Raso takuik katiko surang banyak dirasoan oleh babarapo urang, dan itu tajadi kareno ado raso khawatir atau cameh.


Banyak urang di luaran sana nan mati-matian bahutang supoyo dapek pengakuan dari urang banyak. Padohal sabananyo alun mampu untuak hiduik panuah kemewahan sarupo itu tapi dek mahago urang rela nyo hutang kian kamari. Apolai nan bagak manggadai an bpkb kendaraan bahkan sertifikat rumahnyo untuak mairiang-iriangan urang kayo. Awak juo nan akan susah beko. Sarupo tetangga ambo nan lah malu jo urang sabaliak karano rumahnyo lah disita dek bank karano ndak sanggup malunasi hutangnyo. Jadi manuruik ambo bahutang tu sarupo bom waktu. Kalau wak ndak mampu mambayia nyo mako sado nan awak punyo akan habis untuak malunasi hutang nan alah wak buek.


Lisa nan terkena panyakik kanker stadium awal disarankan oleh dokternyo untuak sagera malakukan pengangkat sal kanker tasabuik sabalum mereka manyebar ka saluruh tubuh nan mana itu dapek mambahayakan nyawa  Lisa.  namun,  ya bagitu takut karano usulan dari dokter tasabuik.  Lisa langsuang manangis dan barupaya untuak mambujuk dokter bia inyo indak malakukan operasi karano salamo iko proses operasi nan inyo lihat di dalam film bagitu mangerikan  dan takut Jika operasinyo gagal mako inyo dapek maninggal dunia.  namun dokter mamberikan arahan kapado Lisa bahwa operasinyo indak akan bagitu manakutkan dan mambuat bisa kesakitan karano katiko inyo operasi mako akan disuntik bius terlabiah dahulu bia inyo indak marasokan bagaimano  proses pengangkatan sal kanker tasabuik.  Namun Lisa tetap  sajo takut jo operasinyo inyo hanyo bardiam diri di dalam ruang inap acok manangis.


Apokah sanak lah tau kalau hewan peliharaan takah kuciang tu dapek menularkan virus tokso? Virus tokso bisa membuek berbagai panyakik takah kemandulan dan bayi yang lahia disabilitas. Menurut Public Health Agency of Canada (2011) urang dewasa yang lah kanai virus tokso ko sekiatr 155-85%. Sedangkan di Indonesia ko ado 2%-88% urang yang lah kanai virus tokso. Untuak itu paralu bana awak punyo bekal pengetahuan sabalum mamaliharo kuciang, anjiang, kambiang dan sejenisnyo. Jikok awak lah punyo bekal pengetahuan, awak ndak paralu khawatir dan parno lai katiko mamaliharo hewan di rumah. Marilah sanak sadonyo pahami dan pelajari caro-caro merawat dan mambarasiahan kotoran hewan peliharaan agar terhindar dari virus tokso.


Saya sadang di perjalanan pulang Lisa nan saat itu surangan bajalan mandadak ketakutan karano ado sarombongan laki-laki nan mamegang botol minum alkohol sarato meracau indak jelas melihat ka arahnyo.  karano saat itu indak ado satupun urang nan lewat bisa mandadak gemeteran jo wajah pucat inyo terus marasokan doa bia indak diganggu oleh urang tasabuik.  Namun,  indak sangajo  inyo bartatap mato jo salah satu laki-laki nan sadang mabuk itu sahinggo inyo bajalan mangarah Lisa.  sontak sajo bisa langsuang lari ka jalan nan barlawanan arah dari tampek tujuannyo bia inyo terhindar dari kajadian nan bisa sajo ditimpa olehnyo.  langkah nan bagitu cepat bisa ambil bia inyo sagera manuju ka tampek nan ramai sahinggo mereka indak barani untuak barbuat jahat.


Malu iolah salah ciek bantuak emosi manusia. Malu mamiliki artian nan baragam, yaitu sabuah emosi, pangartian, parnyataan, atau kondisi nan dialami manusia akibaik sabuah tindakan nan dilakuan sabalumnyo, dan kamudian ingin manutupinyo. Urang nan maraso malu sacara alami ingin manyambunyikan diri dari urang lain karano parasaan indak nyaman jikok apo nan dibueknyo dikatahui oleh urang lain. Dalam babarapo buku, misalnyo buku bajudul Shame: Theory, Therapy, Theology karya Steppen Pattison dan Shame: Exposed Self karya Michael Lewis, malu sangek identik jo parasaan nan dialami katiko Hawa malanggar parintah Tuhan untuak indak makan buah Quldi. Sabuah kisah nan alah indak asiang bagi umek islam.


Nilai harato karun nan pernah ditamukan nan bakisar sakian rupiah di zaman kini. Bagaimano caro untuak manilai harago harato nan dari zaman dahulu tasabuik. Manuruik Ditjen Kekayaan Negara Kemenkeu, harato dan aset negara nan barupo ameh akan dinilai dari harago pasarannyo saat kini. Untuak paninggalan sajarah takah porselen mako akan didiskusikan labiah lanjuik samo ahli nan ahli dibidang tasabuik. Porselen tasabuik dinilai dari sajarahnyo, usianyo, asalnyo, kelangkaannyo dan hal lain sabagainyo. Jiko dinilai langka dan sajarahnyo nan panjang disertai samo bahan dan proses pembuatan nan rumik pun dapek manambah nilai porselen tasabuik. Hal iko pun haruih malaluo banyak tahap untuak manilainyo sahinggo barang tasabuik apokah akan diakui sabagai aset negara atau indak.


Jiko cirik hewan dibuang sambarangan, sekitar rumah wak akan tacamar bibik panyakik zoonosisi atau samacam jenis panyakik yang dapek ditularan binatang ka manusia. Cirik binatang dapek manular ka manusia, tarutamo binatang paliharoan. Infeksi panyakik yang paliang mungkin tajadi tu contohnyo cacingan, damam, komplikasi di janin dan sabagainyo. Untuak mamaliharo binatang di rumah harus mamiliki kesiapan dan dapek manarimo resiko yang ditimbuaan. Mamaliharo bianatang tu selain mamiliki manfaat, kalau awak ndak bisa manjago dan mamiliki pasiapan, siap-siap sajo menanggung akibat buruknyo. Akibat buruaknyo tu indak hanyo di tangguang surang-surang tapi dapek menyebaban satu kaluarga yang kanai. Apalagi kalau lai anak bayi, ibu hamil, dan urang lah bausia lanjuik.